הוועדה לקידום מעמד האישה, כנסת 19, פרוטוקול מספר 85>, 2014-06-16 10:00

עליזה לביא: בוקר טוב.

עליזה לביא: יום שני, י"ח בסיוון תשע"ד, 16 ביוני 2014.

עליזה לביא: ישיבת הוועדה לקידום מעמד האישה ולשוויון מגדרי, בהשתתפות השר לביטחון הפנים, השר יצחק אהרונוביץ.

עליזה לביא: בוקר טוב אדוני, תודה שאתה איתנו בימים האלה.

עליזה לביא: זה לא מובן מאליו.

עליזה לביא: על שולחננו שני נושאים שנידונו כאן בוועדה.

עליזה לביא: שאלנו, ביקשנו והנה אתה איתנו.

עליזה לביא: אני מבינה אדוני שלא תוכל להיות איתנו כל הישיבה, ולכן אני מציגה את שני הנושאים ונחליט לפי הזמן שלך איך אנחנו מתקדמים.

עליזה לביא: הנושא הראשון שלנו זה האלימות וההשפלה כלפי פעילות פוליטיות ומגנות זכויות אדם ואישה.

עליזה לביא: בוועדה קודמת שקיימנו כאן בנושא הזה, ב-23 בדצמבר 2013, נחשפנו פה לעדויות לא קלות, קשות, של פעילות פוליטיות במגע, בקשר שלהן עם שוטרים במהלך הפגנות.

עליזה לביא: דברים לא פשוטים ולא קלים.

עליזה לביא: שמענו כאן עדויות ואנחנו רוצים לקבל את ההתייחסות שלך, את ההתייחסות של המשטרה, של שוטרים.

עליזה לביא: אני רוצה לבוא ולומר שגם הפרקליטות לא הגיעה לכאן הבוקר וגם מח"ש לא הגישו לכאן הבוקר.

עליזה לביא: דיברתי הבוקר עם סגן מנהל מח"ש, משה סעדה, שאמר לי שההזמנה לא הגיעה אליהם.

עליזה לביא: לא ברור לנו איך ההזמנה לא הגיעה למח"ש - אנחנו העברנו את ההזמנה לפרקליטות.

עליזה לביא: אני מבקשת שזה יירשם בפרוטוקול, אבל מהיום והאלה אנחנו נעביר במקביל גם לפרקליטות וגם למח"ש הזמנות.

עליזה לביא: לגבי הפרקליטות, אני מבקשת לקבל תשובה מדוע הפרקליטות לא נמצאת כאן.

עליזה לביא: הנושא השני שלנו אדוני, זה הנושא של ההטרדה, פגיעה ואלימות מינית באינטרנט וברשתות החברתיות.

עליזה לביא: גם לקבל עדכון בנושא של ההתמודדות של המשטרה עם היחידה שלכם.

עליזה לביא: כידוע לך אדוני, חוקקנו כאן בוועדה את חוק הסרטונים, חוק של חברת הכנסת יפעת קריב, שנותן כלי נוסף לבוא ולהתמודד עם התופעה שהולכת וגדלה ומנצלת את המקום הזה, של המרחב הקיברנטי לנושא הזה של ההטרדות המיניות.

עליזה לביא: אתה היית רוצה לשמוע כמה מהדברים או שאתה רוצה לפתוח?

<השר לביטחון הפנים יצחק אהרונוביץ: אני אפתח, כי אני חייב לרוץ הלאה.

עליזה לביא: אז באמת אני רוצה להודות לך על הניסיון שלך להמשיך את הימים ואת השגרה ואת הנושאים שעומדים לפתחנו.

עליזה לביא: אדוני, הזכות להפגנה היא זכות של מדינה דמוקרטית ואנחנו כולנו רוצים שגם נשים וגם גברים יהיו מעורבים בשיח הדמוקרטי וביכולת להביע את דעתם, את עמדתם, את התנגדותם, כמובן הכל בתיאום, על פי כל הכללים של מרחב דמוקרטי ראוי.

עליזה לביא: אבל הטיפול במפגינים ובמפגינות צריך להיות מותאם, מידתי, ראוי.

עליזה לביא: לתחושתנו ולהבנתנו, משהו כאן לא עובד נכון.

עליזה לביא: בסיום הישיבה דיברנו על הכשרה של שוטרים ושוטרות שנמצאים בזירה, שתפקידם הוא לשמור על הסדר ואם צריך לפנות.

עליזה לביא: השאלה, ואני שואלת אותך ומבקשת לפתוח בזה: שוטרים שמגיעים להפגנות – האם הם עברו הכשרה של פינוי ראוי, של קשר עם מפגינים ועם מפגינות?

עליזה לביא: האם שקלתם האם יש פעמים שכדאי אולי לאפשר ליותר שוטרות להגיע ופחות לשוטרים?

עליזה לביא: האם הנושא הזה בכלל נמצא על השולחן שלך?

<השר לביטחון הפנים יצחק אהרונוביץ: טוב, בוקר טוב גברתי יושבת הראש, חברי הוועדה.

<השר לביטחון הפנים יצחק אהרונוביץ: נמצאים איתנו כאן גם אנשי המשרד, גם אנשי המשטרה, באמת בדרגות הכי בכירות, די גם לתת תשובות יותר מעמיקות, ולכן אני אתן את המסגרת, ודברים נוספים יינתנו על ידי העמיתים שהגיעו פה לוועדה.

<השר לביטחון הפנים יצחק אהרונוביץ: אני מצטער מראש, כי אני באתי לפה גם לוועדת הפנים וגם לוועדה אצלך, עליזה, כדי באמת להיות שותף, אלף, כי תכננו להיות פה.

<השר לביטחון הפנים יצחק אהרונוביץ: אבל מה לעשות שיש אירועים ואנחנו כבר שלושה-ארבעה ימים נכנסים לאירוע של חטיפת שלושת הנערים ואני כולי שקוע שם ואני חוזר לשם.

<השר לביטחון הפנים יצחק אהרונוביץ: ולכן אמרתי, אם אני כבר בוועדת הפנים, אני אכנס גם אליך, יושבת ראש הוועדה, ואני אגיד לפחות את הדברים, את המסגרת.

<השר לביטחון הפנים יצחק אהרונוביץ: אני אשאיר כמובן את חברי פה, להמשך הדיון שהוא בטח דיון חשוב שכדאי לקיים אותו.

<השר לביטחון הפנים יצחק אהרונוביץ: ואנחנו משוחחים על זה לא בפעם הראשונה.

עליזה לביא: אני רק אגיד לך שהבוקר הייתי בנוף איילון, ביקרתי אצל המשפחה ונמצא שם איזה קצין בכיר והוא אמר לי – איך את כאן ויש לך את השר בעשר?

עליזה לביא: אמרתי לו אם אתה יודע, הוא אמר לי אם אני יודע?

עליזה לביא: כל המשטרה על הרגליים בגלל הוועדה הבוקר.

<השר לביטחון הפנים יצחק אהרונוביץ: כן.

<השר לביטחון הפנים יצחק אהרונוביץ: אבל זה שאני פה ולא שם זה קצת קשה לי, אבל אמרתי אני אגיע לפה כי אני מכבד אותך ואני מכבד את הוועדה.

עליזה לביא: תודה אדוני.

<השר לביטחון הפנים יצחק אהרונוביץ: ואני באמת אשאר למספר דקות.

<השר לביטחון הפנים יצחק אהרונוביץ: הנה, אפילו מיכל באה אחרי, כי הייתי בוועדת הפנים, קיבלתי צעקות ובאתי לפה ואני מקווה שמיכל תשמור עלי עכשיו.

<השר לביטחון הפנים יצחק אהרונוביץ: רבותי, באמת, כשאני קורא את הכותרת – האלימות וההשפלה כלפי נשים, פעילות פוליטיות, בדברים האלה אני אומר לכם, רבותי, אני מניח שמדובר באותן הפגנות ובאותם אירועים שהיו בתל אביב בזמנו.

<השר לביטחון הפנים יצחק אהרונוביץ: זה עיקר הפעילות.

<השר לביטחון הפנים יצחק אהרונוביץ: וההנחיות הן ברורות, חדות, ואני אדבר על זה כמה משפטים.

<השר לביטחון הפנים יצחק אהרונוביץ: אין מצב, אנחנו מאפשרים את חופש הביטוי, חופש ההפגנה לכל מי שרוצה.

<השר לביטחון הפנים יצחק אהרונוביץ: רק צריך להיות מתואמים, עם האישורים הדרושים ואפשר לעשות את הכל, וזו מדינה דמוקרטית וכך אנחנו מתנהגים.

<השר לביטחון הפנים יצחק אהרונוביץ: כלומר, כך המשטרה מתנהגת.

<השר לביטחון הפנים יצחק אהרונוביץ: ולכן אנחנו לא רואים קשר, אם הוא פוליטי לצד זה או לצד אחר.

<השר לביטחון הפנים יצחק אהרונוביץ: כל מי שרוצה לקדם אג'נדה כזו או אחרת, בבקשה.

<השר לביטחון הפנים יצחק אהרונוביץ: שיגיש את הבקשה, ישמור על הכללים, הפעילות הזאת תתבצע.

<השר לביטחון הפנים יצחק אהרונוביץ: לגבי ההכנה המנטאלית, היא קיימת.

<השר לביטחון הפנים יצחק אהרונוביץ: ירחיב על זה בטח סגן ראש אג"ם פה שנמצא.

<השר לביטחון הפנים יצחק אהרונוביץ: הכנה מנטאלית מה עושים בבתי הספר, מהיום הראשון ולגבי ההמשך.

<השר לביטחון הפנים יצחק אהרונוביץ: אני אומר, בדברים האלה מועברים דגשים לאחיזה, בעיקר נשים.

<השר לביטחון הפנים יצחק אהרונוביץ: יושבת הראש, הזכרת לגבי נשים, יש שוטרות, אבל לא בכל מקום יש שוטרות.

<השר לביטחון הפנים יצחק אהרונוביץ: לא בכל אירוע יש מספיק שוטרות.

<השר לביטחון הפנים יצחק אהרונוביץ: אני בתפקידי הקודמים הייתי גם קצין משטרה, לא זוטר, ואני יודע שיש הרבה אירועים שמכינים שוטרות, אבל לפעמים זה לא מספיק לאירוע ואז יש כללם מתי שוטרים ואיפה נוגעים ואיפה לא נוגעים.

<השר לביטחון הפנים יצחק אהרונוביץ: הדברים האלה ברורים, חדים, בטח היא תדבר – היוה"לנית.

עליזה לביא: יעל אידלמן.

<השר לביטחון הפנים יצחק אהרונוביץ: יעל, שמכירה את הדברים האלה גם בתחום המשפטי ואני מניח שגם על זה היא תדבר.

<השר לביטחון הפנים יצחק אהרונוביץ: רבותי, יש כללים ויש תהליכים.

<השר לביטחון הפנים יצחק אהרונוביץ: המשטרה מאד מקפידה על זה.

<השר לביטחון הפנים יצחק אהרונוביץ: אני גם אומר מעבר לזה - - -

<קריאה: אבל זה לא מהחוויה שלנו בשטח.

<השר לביטחון הפנים יצחק אהרונוביץ: דקה, דקה, תנו לי רק לסיים.

<השר לביטחון הפנים יצחק אהרונוביץ: אני רק אומר שיש כלל ויש יוצאים מן הכלל.

<השר לביטחון הפנים יצחק אהרונוביץ: אם אתם מדברים על היוצאים מן הכלל, יכול לקרות.

<השר לביטחון הפנים יצחק אהרונוביץ: אני מסכים שתמצאו גם פה וגם פה דברים לא נעימים ולא נכונים ואסורים.

<השר לביטחון הפנים יצחק אהרונוביץ: אני מסכים, וצריך לנקוט בכל הפעולות הנדרשות.

<השר לביטחון הפנים יצחק אהרונוביץ: אבל להגיד שזה מונחה?

<השר לביטחון הפנים יצחק אהרונוביץ: עד כאן.

<השר לביטחון הפנים יצחק אהרונוביץ: זה אסור, יש הנחיות, יש הוראות ומי שחושבת שפעלו בניגוד להנחיות – מופנית.

<השר לביטחון הפנים יצחק אהרונוביץ: אמרת שסגן ראש מח"ש היה צריך להיות פה, הם היו צריכים להיות פה ולהגיד – רבותי, כל תלונה, זה לא המשטרה בודקת את עצמה, זה משרד המשפטים באמצעות מח"ש.

<השר לביטחון הפנים יצחק אהרונוביץ: כלומר, כל התלונות האלה שמישהי חושבת שהיא נפגעה, ובצדק, שתפנה.

<השר לביטחון הפנים יצחק אהרונוביץ: מגיע לה.

<השר לביטחון הפנים יצחק אהרונוביץ: אנחנו לא נחסוך ואני בטוח שגם יש מקרים, כמה כאלה.

<השר לביטחון הפנים יצחק אהרונוביץ: האם יש במח"ש, אני ביקשתי גם אצלנו להביא את הנתונים אפילו, כמה כאלה שלא היו בסדר, כמה נשפטו, כמה עזבו את המשטרה וכמה קיבלו הערות או כל דבר אחר.

<השר לביטחון הפנים יצחק אהרונוביץ: אז לבוא ולהגיד רבותי יש תפיסה, לא נכון.

<השר לביטחון הפנים יצחק אהרונוביץ: תפיסה, כלומר שזאת המגמה.

<השר לביטחון הפנים יצחק אהרונוביץ: אין מגמה כזאת, אבל בקצה אנחנו נמצא גם תקלות.

<השר לביטחון הפנים יצחק אהרונוביץ: ואני אומר – בתקלות האלה צריך לטפל בחומרה רבה ולמצות את הדין עם אותם אנשים שפורעי חוק ופוגעים ולא שומרים על זכויות נשים או גברים או כל דבר אחר.

<השר לביטחון הפנים יצחק אהרונוביץ: בדברים האלה המדיניות היא ברורה, שלי ושל המפכ"ל.

<השר לביטחון הפנים יצחק אהרונוביץ: בדברים האלה אין הנחות.

<השר לביטחון הפנים יצחק אהרונוביץ: אני אומר לכם את הדברים האלה, ואין עצימת עיניים.

<השר לביטחון הפנים יצחק אהרונוביץ: מי שחושב, אני אומר לכם, כל מי שיביא סרט או שיביא תלונה או כל דבר שמישהו ניסה להסתיר – אנחנו נשים את זה על השולחן ונבדוק.

<השר לביטחון הפנים יצחק אהרונוביץ: אני אומר לכם, זאת לא המדיניות שלי ושל המפכ"ל.

<השר לביטחון הפנים יצחק אהרונוביץ: הדבר השני, כל הנושא של עדיפות ארגונית והכשרה ואימונים, כבר דיברנו.

<השר לביטחון הפנים יצחק אהרונוביץ: מחלקת חירום והנחיות, באמת המשטרה עושה פה המון המון דברים.

<השר לביטחון הפנים יצחק אהרונוביץ: יש תקלות.

עליזה לביא: בהכשרה של השוטרים, אדוני - - -

<השר לביטחון הפנים יצחק אהרונוביץ: מה הם עוברים?

עליזה לביא: לגבי שפה – איך מדברים ואיך לא מדברים, לגבי מילים שמשתמשים ולא משתמשים, לגבי איפה הגבולות.

<השר לביטחון הפנים יצחק אהרונוביץ: יש פה את סגן ראש אג"ם, שהוא קצין משטרה ותיק, יגיד מה ההנחיות, מה ההדרכות שהם מקבלים במשטרה.

<השר לביטחון הפנים יצחק אהרונוביץ: אני לא קצין משטרה.

<השר לביטחון הפנים יצחק אהרונוביץ: אני אומר את ההנחיות של המדיניות.

<השר לביטחון הפנים יצחק אהרונוביץ: המדיניות שלי היא לאפשר הפגנות, לאפשר עצרות, באמת לאפשר את חופש המחאה, וכל מי שסרח מקומו לא בארגון.

<השר לביטחון הפנים יצחק אהרונוביץ: נקודה.

<השר לביטחון הפנים יצחק אהרונוביץ: זאת המדיניות.

<השר לביטחון הפנים יצחק אהרונוביץ: מה בדיוק ואיך עוברים ואיזה סעיף בדיוק, ישנם פה אנשי משטרה והם יביאו את כל הנתונים, לא נסתיר שום דבר.

<השר לביטחון הפנים יצחק אהרונוביץ: ואם יש אירוע אחד, אני אומר אחד, שלא טופל כראוי – תביאו אותו, אני מוכן לבחון אותו, אני מוכן לבדוק אותו ואני מוכן להתעמת איתו גם.

<השר לביטחון הפנים יצחק אהרונוביץ: אני או המפכ"ל, נתעמת עם הדברים האלה.

<השר לביטחון הפנים יצחק אהרונוביץ: אין פה הנחות, אני אומר.

<השר לביטחון הפנים יצחק אהרונוביץ: בדברים האלה אין מדיניות לשלוח ולהכות או לתפוס או לגעת במקום צנועים.

<השר לביטחון הפנים יצחק אהרונוביץ: אין מדיניות כזאת, וכל מי שעושה את זה פועל בניגוד.

<השר לביטחון הפנים יצחק אהרונוביץ: ואני אומר את הדברים האלה בצורה חדה וברורה.

<השר לביטחון הפנים יצחק אהרונוביץ: לגבי המדיה, אני אמרתי לך בדיונים במליאה, הקמנו יחידת סייבר, שזה לוקח זמן להקים אותה, אבל אנחנו כבר עם עשרות, על היחידה שכבר התחילה, אבל הוספנו עוד תקנים, עשרות שמתמודדים עם כל הנושא של עבירות המחשב.

<השר לביטחון הפנים יצחק אהרונוביץ: בדברים האלה באמת אנחנו פועלים.

<השר לביטחון הפנים יצחק אהרונוביץ: נמצא פה ראש חטיבת החקירות, מכלוף, והוא יודע והוא יסביר – בדברים האלה קיים קושי בהוכחת כוונה פלילית של מפרסמים תמונות וסרטים כאלה, וזה קושי.

<השר לביטחון הפנים יצחק אהרונוביץ: ולגבי האתרים, מאיפה מפעילים אותם ואיפה הם נמצאים ואיך בסוף מגיעים, אבל ישנן גם כמה הצלחות יפות ובטח ידברו עליהן.

<השר לביטחון הפנים יצחק אהרונוביץ: קיימות פרצות בטכנולוגיה.

<השר לביטחון הפנים יצחק אהרונוביץ: אנחנו מכירים אותן.

<השר לביטחון הפנים יצחק אהרונוביץ: יש שימוש בזהות בדויה.

<השר לביטחון הפנים יצחק אהרונוביץ: הדברים האלה קיימים, האלימות ברשת, כל הדברים האלה קיימים.

<השר לביטחון הפנים יצחק אהרונוביץ: המשרד מבחינתנו, אנחנו מפעילים תכניות ב-140 ערים.

<השר לביטחון הפנים יצחק אהרונוביץ: נמצא פה דני, שהוא למעשה ראש הפרויקט.

<השר לביטחון הפנים יצחק אהרונוביץ: ב- 140 ערים – הנושא של מסגרת תכנית עיר ללא אלימות, כל הנושא של המוגנות, כל הנושא של כל מה שקורה בתחום השלטון המקומי.

<השר לביטחון הפנים יצחק אהרונוביץ: מאגף מצילה נמצא פה מישהו?

<השר לביטחון הפנים יצחק אהרונוביץ: אגף מצילה נמצאים פה, הם ב-71 רשויות ובעוד 24 כפרי נוער ופנימיות, שגם שם אנחנו מטפלים.

<השר לביטחון הפנים יצחק אהרונוביץ: אני קיימתי כנס גדול לפני חודש, בבנייני האומה בירושלים.

<השר לביטחון הפנים יצחק אהרונוביץ: מושב מיוחד לנושא אלימות ומניעה בקרב בני הנוער במדיה החדשה.

<השר לביטחון הפנים יצחק אהרונוביץ: מושב מיוחד הקצנו לזה.

עליזה לביא: שמה היו המסקנות של המושב, אדוני?

<השר לביטחון הפנים יצחק אהרונוביץ: אני לא הייתי במושב הזה, אבל היא תתייחס לזה.

<נאוה כהן אביגדור: אני אתייחס לזה.

<נאוה כהן אביגדור: אני ניהלתי את המושב.

<השר לביטחון הפנים יצחק אהרונוביץ: את ניהלת את המושב ותתייחסי לזה.

<השר לביטחון הפנים יצחק אהרונוביץ: ביקשו מושב מיוחד והקצתי לזה זמן ודנו בזה.

עליזה לביא: טוב, אדוני, כשנאווה נמצאת כאן אני מורידה – אנחנו עשינו יחד את הדוקטורט.

<השר לביטחון הפנים יצחק אהרונוביץ: אני לא תיאמתי עם נאווה, אבל אם נאווה פה - - -

עליזה לביא: ד"ר נאווה.

עליזה לביא: יש לך כבר אצלי שלוש נקודות.

<השר לביטחון הפנים יצחק אהרונוביץ: אוקיי, אני מקווה שעד סוף הדיון תהיינה לי יותר נקודות.

<השר לביטחון הפנים יצחק אהרונוביץ: לאט לאט אני אגיע.

<השר לביטחון הפנים יצחק אהרונוביץ: אני אומר, בשיתוף עם משרד החינוך הופצה אמנה לגלישה בטוחה ברשת – בעברית ובערבית וחתמנו עליה.

<השר לביטחון הפנים יצחק אהרונוביץ: כמובן אני בן החתומים.

<השר לביטחון הפנים יצחק אהרונוביץ: כלומר, ישנה פה פעילות רבה ומורחבת.

<השר לביטחון הפנים יצחק אהרונוביץ: אנחנו באמת עושים פה פעולות, אבל כל הנושא של הכניסה לרשת והאלימות ברשת וכל ההטרדות ברשת, בדברים האלה אנחנו באמת מנסים להדביק את הפערים, עושים עבודה, נרחיב על זה גם בהמשך.

<השר לביטחון הפנים יצחק אהרונוביץ: אני חושב שפה אני אעצור, אלא אם מישהי באמת רוצה לשאול שאלה כזו או אחרת.

<השר לביטחון הפנים יצחק אהרונוביץ: אני אשאיר את אנשי המקצוע פה, להמשיך.

<השר לביטחון הפנים יצחק אהרונוביץ: המנכ"ל גם נמצא פה.

מיכל רוזין: רק אם אפשר להגיד משהו.

עליזה לביא: חברת הכנסת רוזין.

<השר לביטחון הפנים יצחק אהרונוביץ: הבאנו לכאן גם חומרים לעיונכם, כדי שתוכלו לעיין מה אנחנו עושים עד עכשיו.

עליזה לביא: חברת הכנסת מיכל רוזין, בבקשה.

מיכל רוזין: תודה.

מיכל רוזין: אני מתנצלת, אני באמת הולכת עם השר מוועדה לוועדה, יש הרבה נושאים חשובים, אבל היה לי מאד מאד חשוב להיות פה.

מיכל רוזין: זה לא הדיון הראשון שאנחנו מקיימים בנושא הזה, ואני השתתפתי גם בדיונים כאלה שהתקיימו עוד לפני שנכנסתי לכנסת, בתפקידי הקודם.

מיכל רוזין: גם אם אנחנו מקבלות את עמדתך שאין פה מדיניות שר שבאה ואומרת – תפגעו בנשים כדי שיפחדו לצאת לרחובות להפגין, מדיניות כתובה מה שנקרא – אנחנו כן חושבות שיש מדיניות כזאת בהתנהגות.

מיכל רוזין: ההתנהגות הזאת קיימת בהרבה מאד דברים בעולם, אנחנו לא ניכנס כרגע לדיון פמיניסטי ופאטריאכלי כיצד גורמים לנשים לא לצאת בערב לבד, ואיך הן חושבות שאונס קורה רק בחושך, בלילה, ואם את יוצאת עם מיני, וכל המיתוסים האלה שהם לא נכונים, וגולדה מאיר כבר אמרה בשנות ה-50 – למה שאנחנו נישאר בלילה בבית?

מיכל רוזין: לא אנחנו אונסות, שהגברים, האנסים יישארו בבית.

מיכל רוזין: אנו לא חושבות שהשוטרים יוצאים במטרה לתפוס לנשים בחזה ולהטריד אותן מינית, אבל, ופה האבל, השאלה היא אם נעשה מאבק הפוך, לא האם יש כזאת הנחיה, אלא האם נעשה בתוך המשטרה מאבק הפוך ומדיניות הפוכה וחינוך הפוך והכשרה הפוכה לשוטרים.

מיכל רוזין: כי אנחנו רואים, אתה יודע, תמיד אפשר לדבר על עשבים שוטים, ותביאו לנו תלונות, גם העברנו כבר תלונות.

מיכל רוזין: לא ראינו שקרה איתן כלום, כי גם בדיונים הקודמים המשטרה אמרה – תביאו תלונות, תביאו תלונות.

מיכל רוזין: הבאנו תלונות, בכל מקום היו תירוצים.

מיכל רוזין: לא הוא לא אמר, הוא כן אמר, היא עשתה ככה, היא עשתה אחרת.

<השר לביטחון הפנים יצחק אהרונוביץ: מיכל, אבל התלונות הן למח"ש.

מיכל רוזין: שנייה, רגע, אבל אני רוצה לא לדבר על תלונות - - -

<השר לביטחון הפנים יצחק אהרונוביץ: אבל המשטרה לא חוקרת את זה.

מיכל רוזין: אבל הכי קל לברוח למח"ש ולהגיד תגישו תלונה.

מיכל רוזין: אנחנו מראים פה שוב ושוב, בכל הפגנה, שיש פה תופעה.

מיכל רוזין: עכשיו, אני לא חושבת שאתה יושב ואומר חברה, כך תנהגו.

מיכל רוזין: אבל אני חושבת שמן הראוי שתתייחסו לזה כתופעה.

מיכל רוזין: אתם כל הזמן שולחים את העשבים השוטים לתלונות במח"ש.

מיכל רוזין: תתייחסו לזה כתופעה שצריך להיאבק בה בתוך המשטרה.

מיכל רוזין: יש מנטאליות לנהוג במשטרה, היא בהרבה גופים גדולים, פאטריאכלים, סמכותיים, של היררכיות גבריות.

מיכל רוזין: אנחנו מכירים את זה.

מיכל רוזין: לא צריך לעצום עיניים.

מיכל רוזין: צריך להגיד זה בקרבנו ואנחנו נלחם בזה.

מיכל רוזין: זה דבר אחד.

מיכל רוזין: יש לי שתי שאלות אליך.

מיכל רוזין: האחת, לא התייחסת פה, וזה אחד הדברים החשובים שעלו גם, לנושא מה המדיניות לגבי צילומי שוטרים בסלולאריים.

מיכל רוזין: אנחנו ראינו יותר מפעם אחת ששוטרים, ואני יכולה להבין למה, שוב, באמפטיה וסימפטיה.

מיכל רוזין: אני יכולה להבין, שכששוטר עושה את תפקידו ובאים לו מול הפרצוף עם מצלמה סלולארית, הוא מאבד את העשתונות, הוא לא יודע מה לעשות.

מיכל רוזין: ראינו את זה עם דו"ח חנייה שנתן שוטר לבחורה צעירה ופשוט הוא התפרע עליה, מכיוון שהוא לא ידע מה לעשות עם זה שהיא מצלמת אותו.

מיכל רוזין: אותו דבר באותה הפגנה מפורסמת, מול הבית של שר האוצר יאיר לפיד, שבאמת השוטר לקח את הטלפון, ריסק אותו ודרך אגב הוא לא הכחיש את זה גם.

מיכל רוזין: הוא לא הכחיש שהוא הרס את הטלפון.

מיכל רוזין: ולכן, מה המשטרה עושה?

מיכל רוזין: כיצד היא מתמודדת עם זה, מה המדיניות פה לגבי השוטרים?

מיכל רוזין: הרי מצלמים אתכם, זה לא יעזור.

מיכל רוזין: היום מצלמים אותנו בכל רגע.

מיכל רוזין: גם אנחנו כפוליטיקאים, בכל שנייה מרימים מולנו מצלמה ומצלמים כל דבר שאנחנו אומרים.

מיכל רוזין: מה המדיניות שלכם?

מיכל רוזין: מה אתם אומרים לשוטרים איך לנהוג במצבים כאלה?

מיכל רוזין: והאם נכון שתנחו אולם איך לנהוג, כי הרי אם הם בטוחים במה שהם עושים, אם מה שהם עושים הוא בסדר – אז שיצלמו.

מיכל רוזין: כמו שאנחנו, כפוליטיקאים אומרים, אם אנחנו שלמים עם מה שאנחנו עושים – שהכל יהיה חשוף לאור השמש.

מיכל רוזין: אז מה אתם עושים בעניין הזה?

מיכל רוזין: ודבר אחרון, יש לי הצעת חוק למניעת הטרדה מינית, שזה להוסיף את כל הנושא של ניצול מרות מצד בעל סמכות מעצר או עיכוב, ואני מאד מקווה שהמשרד יתמוך בזה, כי זה פשוט להוסיף באמת את המצב שבו שוטר עוצר אישה ומטריד אותה מינית במהלך המעצר, והיא לא יכולה להתנגד.

מיכל רוזין: חשוב לי שהשר ישמע את זה.

מיכל רוזין: היא לא יכולה להתנגד, היא לא יכולה להשיב, ומן הראוי שזה יהיה תחת יחסי מרות, ניצול ותלות.

מיכל רוזין: זה חשוב ביותר.

מיכל רוזין: אנחנו מכירים מקרים קיצוניים יותר, כולל של אישה שרצו להסיע אותה למקלט לנשים מוכות ושוטר אנס אותה.

מיכל רוזין: אני לא מדברת על המקרים האלה.

מיכל רוזין: אלה מקרי עבירות פליליות מובהקות.

מיכל רוזין: אני מדברת פה על באמת מקום של סמכות ומרות והטרדה מינית.

מיכל רוזין: תודה.

עליזה לביא: תודה.

מיכל רוזין: הצעת החוק היא מטעם תנועת אחותי, ניסחה אותה עורכת הדין גבי לסקי.

עליזה לביא: תודה.

<השר לביטחון הפנים יצחק אהרונוביץ: מיכל, אני מבקש שאת ההצעה תעבירי היום, כי אני פה רץ, אני צריך לראות.

<השר לביטחון הפנים יצחק אהרונוביץ: אני רוצה שהיועץ המשפטי שלנו יבדוק.

עליזה לביא: חברת הכנסת יפעת קריב.

יפעת קריב: בקצרה.

יפעת קריב: אני לא אחזור על שום דבר שחברת הכנסת מיכל רוזין אמרה ואני אמשיך הלאה.

יפעת קריב: אני יודעת שככה נבלע בסוף השבוע האחרון אבל התפרסם בשבעה ימים תחקיר, אני לא יודע אתם ראיתם, תחקיר מאד מקיף וגדול על כל הנושא של העבירות שנעשות בעולם האינטרנט, העבירות המיניות, על כל הנושא של מה שחוק הסרטונים מדבר עליו.

יפעת קריב: מה שאנחנו יודעים שעד היום נפתחו 37 תיקים כנגד תלונות שהגישו נשים על זה שצילמו את התמונות שלהן והעלו אותן לאינטרנט ובפועל לא הוגש ולו כתב אישום אחד.

יפעת קריב: וזאת השאלה המאד משמעותית.

יפעת קריב: זאת אומרת איפה הפער בין התיקים שנפתחים לבין כתבי האישום, וגם במקרה היחיד שמאז שהוגש החוק, התנהל בבית המשפט, זה היה אמנם בבית משפט צבאי, בסוף זה נגמר בעבודות שירות.

יפעת קריב: ואני חושבת שצריכה לצאת קריאה מפה, מהוועדה, אליכם ואליך, לא להקל בעונשים כשמדובר בהעלאת תמונות וסרטונים בעלי אופי מיני לאינטרנט, כי בעצם חיים שלמים נהרסים.

יפעת קריב: וגם אני מתכוונת לחזור ולעשות מעקב באופן עקבי אחרי התיקים שנפתחים ואחרי כתבי האישום שמוגשים.

יפעת קריב: דבר אחד נוסף שאני אחזור ואגיד תמיד, אני אומרת גם כאן ואולי גם הוועדה הזאת תרצה לעשות סיור ביחידת הסייבר.

יפעת קריב: ביקשתי כבר מספר פעמים ועדיין לא מצליחים לקיים את זה.

יפעת קריב: אני רוצה לבוא ולהיפגש עם השוטרים ולעשות סיור ביחידת הסייבר ולהבין איך היא עובדת, כי אני מבינה מה קורה עם יחידות הסייבר בעולם.

יפעת קריב: עדיין לא נופל לי האסימון מה קורה ביחידת הסייבר בישראל, מתוך קריאת החומרים, אז אולי עם הוועדה.

יפעת קריב: ודבר אחרון שאני אומר, שבוע שעבר העברנו בקריאה טרומית במליאה את זה שנפגעות ונפגעי תקיפה מינית, ברגע שהם מגיעים לחקירה, יוכלו לבחור את מין החוקר.

יפעת קריב: אז קודם כל אני רוצה להודות לך על זה שככה תמכת בזה שזה יעבור קריאה טרומית ואני מקווה שזה יעבור לוועדה למעמד קידום האישה שמקדם את העניין, אבל זה אומר שצריך להכשיר עוד חוקרות נשים.

יפעת קריב: ואני כבר עכשיו אומרת, לפני שנסיים את הקריאה השלישית - מה שאני מקווה שיקרה במהירות פה בכנסת - צריך להכשיר חוקרות נשים.

יפעת קריב: נשים שנפגעות תקיפה מינית ובעצם צריכות להגיע לחקירה, לא צריכות לעבור אונס שני, פעם שנייה.

יפעת קריב: ולכן, כבר עכשיו בואו נתמודד עם זה.

יפעת קריב: תודה רבה.

עליזה לביא: תודה חברת הכנסת קריב.

עליזה לביא: בבקשה, שולה קשת, תנועת אחותי.

<שולה קשת: כן, כבוד השר, שולה קשת, מנכ"לית תנועת אחותי למען נשים בישראל, ובאמת את הצעת החוק הזאת אנחנו יזמנו יחד עם חברת הכנסת מיכל רוזין ועורכת הדין גבי לסקי.

<שולה קשת: אני רוצה לפנות אליך ולומר שבעצם החוויה שלנו, כאקטיביסטיות, שלי ושל עוד מאות נשים בכל רחבי הארץ וזה חוצה ימין ושמאל, היא התייחסות אלינו - ואני לא אומרת את זה באופן גורף על כל השוטרים ועל המשטרה כמובן - אבל בהרבה מאד מקרים וזה כבר לא הפך להיות משהו שהוא בשוליים, אלא הרבה מאד מקרים שמתייחסים אלינו כאל עבריינויות.

<שולה קשת: אני חוויתי את זה בעצמי ויש פה עוד נשים שחוו את זה.

מיכל רוזין: המעצר שלה צולם.

<שולה קשת: כן.

<שולה קשת: פשוט מתייחסים אלינו כאל עברייניות, עוברים על החוק תוך כדי ולצערנו הרב, גם כשאנחנו מגישות תלונה, גם כשאנחנו הולכות למח"ש, יש פה שתי נשים, שתי פעילות, שעברו הטרדה מינית.

<שולה קשת: אחת מהן הייתה שלושה חודשים בקביים.

<שולה קשת: הן שתיהן עברו פוליגרף.

<שולה קשת: השוטר, סעד בדשי לא הסכים לעבור פוליגרף ובמח"ש סגרו את התיק.

<שולה קשת: אז איך אנחנו יכולות להתמודד עם מערכת שלא מאפשרת באמת בדיקת הדברים האלה.

<שולה קשת: ואיך שוטרים מהסוג הזה עדיין נמצאים בתפקיד?

<שולה קשת: מי חוקר את המשטרה?

<שולה קשת: מי חוקר את מח"ש?

<שולה קשת: איך אנחנו האזרחיות, שבאות לממש את הזכות הדמוקרטית שלנו למחאה, בעצם יכולות להגן על עצמנו מפני אלה שאמורים להגן על הזכות הדמוקרטית הזאת?

<שולה קשת: והיינו שמחות להיפגש איתך בלשכה, להביא מספר נשים שעברו את זה עם העדויות שלנו ושתשמע אותנו.

עליזה לביא: תודה, שולה.

<השר לביטחון הפנים יצחק אהרונוביץ: טוב, אני באמת אמרתי ששיש פה אירוע קשה מאד שאני חייב לרוץ ואני באתי לפה כדי לכבד אתכם וכמובן את יושבת הראש.

<השר לביטחון הפנים יצחק אהרונוביץ: אני אנסה באמת בקצרה.

<השר לביטחון הפנים יצחק אהרונוביץ: אלף, לגבי הפגישה בלשכה, טליה פה תתאם את הפגישה, נעשה את זה יחד עם אנשי המשטרה, נקיים את הפגישה, זאת לא תהיה בעיה.

<השר לביטחון הפנים יצחק אהרונוביץ: מי חוקר את מח"ש – אני לא יודע.

<השר לביטחון הפנים יצחק אהרונוביץ: אני רק יכול להגיד לך שהשוטרים אין להם שום סמכות.

<השר לביטחון הפנים יצחק אהרונוביץ: ברגע שיש תלונה על שוטר, זה מחויב לעבור למח"ש.

<השר לביטחון הפנים יצחק אהרונוביץ: מה שכן, לגבי מח"ש, יש את פרקליט המדינה ויש את היועץ המשפטי לממשלה.

<השר לביטחון הפנים יצחק אהרונוביץ: זו הכתובת היחידה, שאם אתן לא מרוצות מי חוקר את השוטר, למה שוטר לא מפוטר או כל דבר אחר, האינסטנציה הכי גבוהה זה היועץ המשפטי לממשלה, שמורה לפתוח בחקירה נוספת ואפשר לפנות אליו, ורק אליו.

<השר לביטחון הפנים יצחק אהרונוביץ: אין לנו פה כלים נוספים.

<שולה קשת: אבל אנחנו פונות אליך.

<השר לביטחון הפנים יצחק אהרונוביץ: אני לא יכול.

<השר לביטחון הפנים יצחק אהרונוביץ: אסור לי גם להיכנס לנושא של חקירות.

עליזה לביא: לגבי מח"ש אני אעדכן אותך אחר כך.

<השר לביטחון הפנים יצחק אהרונוביץ: מח"ש זה הגוף שחוקר את המשטרה ומי שמורה למח"ש זה היועץ המשפטי לממשלה ואפשר שם לקדם.

<השר לביטחון הפנים יצחק אהרונוביץ: בנושא הכתבה, חברת הכנסת קריב, אני עברתי על זה, אני לא קראתי.

<השר לביטחון הפנים יצחק אהרונוביץ: אני מבקש מראש חטיבת החקירות שנמצא פה שתראו את הכתבה ותבדקו אם צריך להגיש כתבי אישום או לא להגיש כתבי אישום, כי היא אומרת שלא הוגשו כתבי אישום.

<השר לביטחון הפנים יצחק אהרונוביץ: אני לא מכיר את הדמויות.

<השר לביטחון הפנים יצחק אהרונוביץ: אולי אתה כן מכיר, תוכל להתייחס.

<השר לביטחון הפנים יצחק אהרונוביץ: אני לא מכיר ואני ממליץ לפחות לעבור על הכתבה שהייתה ביום שישי האחרון.

יפעת קריב: וזה נבלע.

<השר לביטחון הפנים יצחק אהרונוביץ: אז תתייחס לזה.

<השר לביטחון הפנים יצחק אהרונוביץ: ובנושא של חוקרות נשים, צריך להמשיך.

<השר לביטחון הפנים יצחק אהרונוביץ: אני יודע, אני כל הזמן דוחף את העניין – יותר שוטרות, יותר חוקרות, יותר סיירות.

<השר לביטחון הפנים יצחק אהרונוביץ: את הדברים האלה אני אומר כמעט כל פעם, צריך להמשיך את זה.

<השר לביטחון הפנים יצחק אהרונוביץ: אני יודע שיש גם עלייה בשוטרות, ואם תוכלו להתייחס לזה, אני אשמח.

עליזה לביא: לגבי הצילומים הסלולאריים.

<השר לביטחון הפנים יצחק אהרונוביץ: אני מגיע לזה.

<השר לביטחון הפנים יצחק אהרונוביץ: אני עולה מהסוף למעלה.

<השר לביטחון הפנים יצחק אהרונוביץ: בנושא הצילומים הסלולאריים, אני מכיר את התופעה.

<השר לביטחון הפנים יצחק אהרונוביץ: זה שהתופעה עדיין לא חלחלה בראשם של השוטרים, צריך להנחות את הדברים האלה.

<השר לביטחון הפנים יצחק אהרונוביץ: אני מבקש, נמצא פה שוקי, כרגע יש ספק במטה הארצי, תציינו שזה עלה בוועדה, שהמפכ"ל ינחה.

<השר לביטחון הפנים יצחק אהרונוביץ: אם הוא הנחה זה בסדר, אם לא, שינחה מחדש.

<השר לביטחון הפנים יצחק אהרונוביץ: הנושא של צילומים, אין מה לעשות, צריך להתמודד עם הצילומים, עם המצלמות האלה, עם הטלפונים האלה.

<השר לביטחון הפנים יצחק אהרונוביץ: אין מה לעשות.

<השר לביטחון הפנים יצחק אהרונוביץ: לא כולם אוהבים את זה, אבל אני יודע שחייבים להתמודד עם זה.

<השר לביטחון הפנים יצחק אהרונוביץ: אתה מכיר את זה שוקי, מתל אביב.

<השר לביטחון הפנים יצחק אהרונוביץ: הוא היה סגן מפקד מחוז תל אביב, הוא מכיר את הדברים האלה.

<השר לביטחון הפנים יצחק אהרונוביץ: אין מה לעשות.

<השר לביטחון הפנים יצחק אהרונוביץ: חבל להשקיע אנרגיות, זה לא במקום ואין צורך בזה.

<השר לביטחון הפנים יצחק אהרונוביץ: אני אומר את זה כמדיניות.

<השר לביטחון הפנים יצחק אהרונוביץ: מיכל, בנושא התופעה - תסלחי לי שאני חושב אחרת, אני לא חושב שיש תופעה.

<השר לביטחון הפנים יצחק אהרונוביץ: אני עדיין חושב שיש מקרים שצריך לחקור אותם, אבל להגיד שיש תופעה של פגיעה בנשים - - -

<שולה קשת: יש תופעה.

<השר לביטחון הפנים יצחק אהרונוביץ: את יכולה להגיד כן ואני יכול להגיד לך לא.

<השר לביטחון הפנים יצחק אהרונוביץ: זה בסדר גמור ושולה, אנחנו נמשיך - - -

מיכל רוזין: השאלה איך מטפלים בזה ואיך - - -

<השר לביטחון הפנים יצחק אהרונוביץ: זה מה שחשוב.

מיכל רוזין: כמקרים או כתופעה.

<השר לביטחון הפנים יצחק אהרונוביץ: זה מה שחשוב, לטפל בזה.

<השר לביטחון הפנים יצחק אהרונוביץ: צריך לטפל בדברים האלה.

מיכל רוזין: אבל לא רק מח"ש.

מיכל רוזין: גם המשטרה מבפנים.

<השר לביטחון הפנים יצחק אהרונוביץ: אז התייחסו לזה.

<השר לביטחון הפנים יצחק אהרונוביץ: אני אומר, המשטרה ומח"ש.

<השר לביטחון הפנים יצחק אהרונוביץ: זה לא רק מח"ש זה גם המשטרה.

<השר לביטחון הפנים יצחק אהרונוביץ: אני יודע שננקטות פעולות, אני יודע את זה, המפכ"ל ער לזה, אבל להגיד שזו תופעה?

<השר לביטחון הפנים יצחק אהרונוביץ: אני קצת חושב שזה לא נכון.

<השר לביטחון הפנים יצחק אהרונוביץ: רבותי, תסלחו לי, אני רץ.

עליזה לביא: אדוני, רק עוד נושא אחד.

עליזה לביא: הנושא של המאבק - - -

<השר לביטחון הפנים יצחק אהרונוביץ: גם בעניין הצעת החוק שלך, שאני אקרא.

עליזה לביא: אדוני, ברשותך, המאבק באלימות כלפי נשים, אלימות במשפחה, בנושא שלך, במבנה המשרדי שלך, האם לא הגיע הזמן שכמו שיש במשרד המשפטים את מי שמרכז את נושא האלימות, שם יש את מרב שמואלי, כל נושא האלימות, האם לא הגיע הזמן שתהיה גם אצלך - - -

<השר לביטחון הפנים יצחק אהרונוביץ: אלימות מה?

עליזה לביא: בכלל, אלימות כלפי נשים, אלימות במשפחה.

<השר לביטחון הפנים יצחק אהרונוביץ: במשטרה?

<השר לביטחון הפנים יצחק אהרונוביץ: במשטרה יש.

עליזה לביא: במשרד שלך.

עליזה לביא: האם לא הגיע הזמן שתהיה פונקציה אחת שתרכז את הנושא הזה?

<השר לביטחון הפנים יצחק אהרונוביץ: יש לי קצין תלונות שמקבל את כל התלונות שישנן.

<השר לביטחון הפנים יצחק אהרונוביץ: יש לי לשכה כזאת שמטפלת בכל התלונות של הציבור ואנחנו מנהלים את זה בלשכה.

עליזה לביא: מנהלים תלונות, אבל כל הנושא, גם ההתמודדות שלך ואתם עושים פה עבודה והצגתם לנו חומרים.

עליזה לביא: ביקשתי ממך וגם אתה התייחסת לזה בכמה וכמה פעמים, לגבי פונקציה נוספת במשרד שלך, שתרכז את כל הנושא הזה של ההתמודדות עם האלימות.

<השר לביטחון הפנים יצחק אהרונוביץ: תני לי לבדוק את זה.

<השר לביטחון הפנים יצחק אהרונוביץ: תודה רבה.

עליזה לביא: תודה רבה אדוני השר.

עליזה לביא: אני מאחלת לך שתהיה איש בשורות טובות.

עליזה לביא: תודה רבה לך ותודה שהיית איתנו בימים מורכבים וקשים אלה.

עליזה לביא: אנחנו נמשיך.

עליזה לביא: אני רוצה לשמוע בהרחבה את היוהל"נית.

עליזה לביא: בפעם האחרונה שדיברנו את אמרת לי – תני לי כמה חודשים להתארגן ואני שמחתי ואני באתי והקשבתי ואני רוצה לשמוע מסקנות ראשוניות שלך, גם מהדיונים שאת שמעת, אבל גם מההיערכות שלך מול אנשי המקצוע במשטרה ומול הדברים ששמענו, גם בוועדות הקודמות וגם הבוקר.

עליזה לביא: בבקשה, גברתי.

<יעל אידלמן: בפעם הקודמת אנחנו היינו פה וכשיצאנו מהדיון בפעם הקודמת אני הבטחתי שאני אעביר את רוח הדברים גם לספק וגם למפכ"ל.

<יעל אידלמן: הדברים הועברו.

<יעל אידלמן: אני יודעת שאג"ם חידד את ההנחיות בשטח ועל זה ירחיב סגן ראש אגף.

<יעל אידלמן: גם במשטרת ישראל בכלל ובמחוז תל אביב, ששם היו עיקר האירועים בפרט.

<יעל אידלמן: אני יודעת גם ממפקד מחוז תל אביב, שאיתו שוחחתי, שנעשו ניסיונות, מפגשים עם נציגי ארגוני נשים שונים, כדי לחדד את השיח הישיר בין מפקד המחוז לבין הארגונים האלה ישירות, בלי מתווכים.

<יעל אידלמן: אז זה פן אחד.

<יעל אידלמן: בכל מה שקשור לתלונות, תראו, אני כן מרשה לעצמי להתייחס לתפקידים הקודמים שלי במשטרת ישראל, כי הם מעניקים את הידע ואת המקצועיות.

<יעל אידלמן: אני הייתי ראש מחלקת משמעת של משטרת ישראל.

<יעל אידלמן: אני טיפלתי בכל העניין שהוגשו תלונות על ידי אזרחים שונים.

<יעל אידלמן: לקראת הדיון בוועדה אני פניתי למח"ש כדי לקבל נתונים על כמה תיקים נפתחו בגין שימוש בכוח של שוטרים.

<יעל אידלמן: למח"ש אין כזה פילוח של נתון כזה, אבל הם מדברים על כאלה תלונות והם לא יכולים חישובית לייחד את העבירות האלה.

<יעל אידלמן: על פי נתונים של מחלקת משמעת, מח"ש העבירה בשנת 2013 למשטרת ישראל 74 תיקים של שימוש בכוח של שוטרים.

<יעל אידלמן: 31 מהם הלכו למישור הפלילי, 43 הועברו למישור המשמעתי.

<יעל אידלמן: ננקטו אמצעים מנהלים על ידי מחלקת משמעת, כנגד 35 שוטרים – 2 פוטרו, 2 הושעו, 5 הועברו מתפקידם עד לסיום ההליך כדי לסיים את המצב העובדתי, 7 רואיינו, חלקם הוחזרו לצה"ל.

<יעל אידלמן: אני מדברת שננקטו אמצעים מנהליים ספציפיים נגד שוטרים שנגדם הוגשו תלונות והאירוע נחקר עובדתית והוסקו מסקנות.

<יעל אידלמן: מתוך 43 תיקים שהועברו למשטרה לנקיטה באמצעים משמעתיים, הועמדו 16 שוטרים לדין בבית הדין למשמעת, 12 הורשו, 1 זוכה ו-1 התביעה חזרה בה מהאישום, והשאר מתנהלים.

<יעל אידלמן: 8 שוטרים הועמדו לדין בפני דן יחיד, 4 הורשעו, 3 זוכו ו-1 עדיין מתנהל.

<יעל אידלמן: לשלושה שוטרים ניתנה הערת מפקד ושאר התיקים מתנהלים.

<יעל אידלמן: אי אפשר לומר שהמשטרה לא נוקטת צעדים כנגד שוטרים שנגדם הוגשו תלונות.

<יעל אידלמן: עכשיו, אני מבינה את התחושה של מי שיושב מאחורי, אני גם שומעת שכל פעם שעולה השם של מח"ש יש את העניין של הגיחוך.

<יעל אידלמן: אני לא יכולה להגן על מח"ש.

<יעל אידלמן: מח"ש צריכים לבוא לפה ולהסביר למה הם סגרו את התיק.

<יעל אידלמן: אני לא יכולה להסביר עובדתית.

עליזה לביא: אנחנו נעשה סיור במח"ש.

<יעל אידלמן: אבל אני רק אומרת ככה, אפשר להביע אי אמון במשטרת ישראל ובמח"ש וכו', אפשר לבחור לפעול בזירה של הכנסת ולפעול בזירה התקשורתית כדי להעלות את הטענות.

<יעל אידלמן: זה פן אחד, זה לא חקירה על פי דין.

<יעל אידלמן: אם רוצים לחקור עובדתית אירוע ספציפי על מה שהיה שם, אי אפשר לעשות את זה בלי להגיש את התלונה ובלי לחקור אותה.

<יעל אידלמן: ואז, רק אז יש בידינו את הכלים כדי לנקוט באמצעים הספציפיים כנגד שוטר ספציפי.

<יעל אידלמן: בהיבט המערכתי, אני אמרתי, אנחנו אחרי הדיון פה, אני הצעתי והעברתי את רוח הדברים וננקטו צעדים בהיבט המערכתי.

<יעל אידלמן: בהיבט המערכתי המשטרה פועלת, אבל ספציפית, גם הימנעות מלהגיש תלונה, היא לא פיתרון כי זה משאיר את הצד המתלונן כאילו מתוסכל.

<יעל אידלמן: אז כן, תגישו תלונה, גם אם המשמעות היא בסוף שהתיק נגנז.

<יעל אידלמן: עכשיו, את שאלת אותי מה ההחלטה של מח"ש.

<יעל אידלמן: אם במח"ש סוגרים את התיק, יש לכם אפשרות להגיש ערר לפרקליטות המדינה על ההחלטה של מח"ש לסגור את התיק.

<יעל אידלמן: אוקיי, אז הערר נבחן ואני לא יכולה להגן על - - -

עליזה לביא: ברור, ברורה לנו ההיררכיה.

<יעל אידלמן: אני רק מדברת על התהליך והתהליך הוא שמעל מח"ש יש את מחלקת פרקליטות המדינה שבודקת עניינית את העובדות בתיק ואת ההחלטה של מח"ש, על בסיס התשתית הראייתית שעומדת בפניה.

<יעל אידלמן: ולכן, זה מקום לקבל ממח"ש התייחסות, אני לא יכולה לתת את ההתייחסות.

<יעל אידלמן: לגבי העניין שאנחנו מדברים על חופש ההפגנה.

<יעל אידלמן: חופשה ההפגנה הוא ערך שאני חושבת, ולא רק אני חושבת, עובדתית צריך להגן עליו, צריך לאשר.

<יעל אידלמן: גם בתיקים של הפגנות חברתיות במחאות החברתיות, הוגשו כתבי אישום באותם מקרים לא רק על אנשים שהשתתפו בהפגנה.

<יעל אידלמן: כתבי האישום שהוגשו, ואני אומרת את זה מתוך ידיעה, הוגשו כאשר היו עבירות נלוות של תקיפת שוטרים, של אירועים או של היזק במזיד - עבירה נלווית נוספת מעבר להשתתפות בהפגנה.

<יעל אידלמן: אז נכון, גם אז הייתה ביקורת על התביעה המשטרתית שהגישה והתביעה המשטרתית בחנה את עצמה בעקבות הערות של בית המשפט, בעקבות הערות כאלה או אחרות של התקשורת ופניות של למשטרת ישראל.

<יעל אידלמן: אנחנו חזרנו בנו מחלק מכתבי האישום לאחר ההערות שהופנו אלינו.

<יעל אידלמן: בסופו של דבר, היועץ המשפטי לממשלה בחן שוב את כל התיקים, הוא לא סגר את כל התיקים.

<יעל אידלמן: הוא רק עיכב הליכים בחלק מהתיקים.

<יעל אידלמן: הוא עיכב הליכים, זאת אומרת שהוא אמר את זה גם בהחלטה שלו – שההחלטה להגיש הייתה בהתאמה ובזה שהוא מעכב את ההליכים אין שום דבר כדי להעיד על שיקול הדעת שהופעל ועל התשתית הראייתית שהייתה, אבל חלוף הזמן והעניין הציבורי – הם אלה ששכנעו אותו לחזור בחלק מכתבי האישום.

<יעל אידלמן: שאר כתבי האישום עדיין מתנהלים.

<יעל אידלמן: אז לכן אני מציעה לעשות קצת את האיזונים.

<יעל אידלמן: אין הנחיה.

<יעל אידלמן: זאת אומרת אני אומרת את זה ואין הנחיה להגיש כתבי אישום בכל מקרה שבו מישהו משתתף בהפגנה.

<יעל אידלמן: זה לא יעלה על הדעת.

<יעל אידלמן: זאת אומרת אני הראשונה שאתנגד לזה.

<יעל אידלמן: חופש הביטוי הוא ערך בפני עצמו וחופש ההפגנה הוא ערך בפני עצמו.

<יעל אידלמן: אנחנו גם עדים להתפתחות של הקבוצה בעניין הזה, זאת אומרת הקבוצה לוקחת את זה מאד רחוק היום, היא נותנת ומציבה סף מאד גבוה לעניין, עד כמה אפשר להגביל ועד כמה אפשר לעשות.

<יעל אידלמן: ולכן אני אומרת, אנחנו מתאימים את עצמנו לרוח הזמן וזה מה שיש לי להגיד.

עליזה לביא: תודה.

<יעל אידלמן: לעניין גיוס נשים ומה עשינו מאז – אז אנחנו כן נפגשנו עם המון המון גורמים בחודשים האחרונים, כדי לראות קצת מה עשו בארגונים אחרים, איך התגברו על תהליכים, איך יצרו תהליכים והזדמנויות שוות.

<יעל אידלמן: משטרת ישראל היא גוף מבצעי.

<יעל אידלמן: לפני הנתונים שלנו בשנה האחרונה יש עלייה של 1% בגיוס נשים למשטרת ישראל.

<יעל אידלמן: יש היום 24% נשים במשטרת ישראל מכלל השוטרים במשטרה, אבל אנחנו צריכים לראות את התמהיל.

<יעל אידלמן: במגזר היהודי, שהוא המגזר המבצעי, אחוז הנשים עומד על 16%, לעומת 84% גברים.

<יעל אידלמן: במגזר המנהלי אחוז הנשים עומד על 52% לעומת 48%.

<יעל אידלמן: 25% מכלל הקצינים במשטרת ישראל הם נשים, יש לנו 19% נשים מכלל הסנצ"יות, ובזה אני מדברת על הדרגות הבכירות – סגן ניצב ומעלה – 19% מכלל הסנצ"ים הם נשים.

<יעל אידלמן: אנחנו מדברים על 92 נשים בדרגות סנ"צ, שתיים מהן מתפקדות תחנה.

<יעל אידלמן: יש לנו 15% מכלל הנצ"מים הן נשים, 24 נשים, שאחת מהן היא לראשונה מפקדת מרחב במשטרת ישראל; ו-13 מכלל התנ"צים, 6 תנ"ציות במשטרת ישראל.

<יעל אידלמן: אז נכון שכרגע אין לנו אישה בדרגת ניצב, אבל בעבר היו כבר ארבע נשים בדרגת ניצב במשטרת ישראל.

<יעל אידלמן: זאת אומרת זה משהו שמשטרת ישראל פרצה את הגבולות כבר מזמן.

עליזה לביא: אז מה קרה?

<יעל אידלמן: שוב פעם, העניין הוא התמהיל.

<יעל אידלמן: התמהיל הוא - - -

עליזה לביא: כמה היום יש?

<יעל אידלמן: ניצב אין.

עליזה לביא: אז מה קרה, אנחנו ברגרסיה?

<יעל אידלמן: אז שוב פעם, זה עניין של התפתחות.

<יעל אידלמן: יש היום 6 נשים בדרגות - - -

עליזה לביא: תראי, כשאני מגיעה למקום, אני מתבוננת מי יש אבל גם מי אין.

עליזה לביא: השאלה אם הרגרסיה הזאת מלמדת אותנו על דפוסים.

עליזה לביא: מלמדת אותנו על כך שלשוטרות פחות נוח.

עליזה לביא: אני רוצה לדעת למה היא קוראת.

<יעל אידלמן: אז אני אגיד, אז חלק מהמפגשים - - -

עליזה לביא: מה המבנה הארגוני.

<יעל אידלמן: אז אני אתייחס לזה.

<יעל אידלמן: חלק מהעניין של למה נשים לא מתקדמות, ההצבעה הייתה מאד ברורה על שלב ההורות כחסם בפני אימהות.

<יעל אידלמן: רוב הנשים שמתגייסות למגזר היהודי, בשלב כזה או אחר, בעיקר בשלב שהן הופכות לאימהות, מבקשות לעבור למגזר המנהלי, שהוא יותר נוח.

<יעל אידלמן: משטרת ישראל, אין מה לעשות, את לא יכולה לנהל אירוע מהבית.

<יעל אידלמן: זאת אומרת יש תפקידים תובעניים שאתה יכול להיות בשיחת טלפון ולתת את ההנחיות ולשבת בבית ולכתוב חוות דעת משפטית והכל בסדר, אף אחד לא יאמר, אפשר להסתדר.

<יעל אידלמן: אבל אם יש אירוע של רצח או יש אירוע של מרדף כזה או אחר, אז אתה צריך להיות בשטח.

<יעל אידלמן: והעניין הוא הזמינות והיכולת שלך להיות שם.

<יעל אידלמן: אני אומרת, התפקיד שלנו הוא ליצור את ההזדמנויות האלה ואנחנו היום הקמנו, כרגע הוקמו שלושה צוותים, שניים אני עוד מחזיקה בהולד.

<יעל אידלמן: אלף, הצוותים הם חקר נתונים.

<יעל אידלמן: אין לנו עוד מחקר, אנחנו רוצים לעשות את המחקר באמת מה קרה עם נשים, למה נשים לא מתקדמות, למה נשים נעצרות בשלב מסוים, למה נשים פונות למגזר המנהלי.

<יעל אידלמן: תראי, באים אלינו, הרי גם בצה"ל, ה.... היום היא ראש אכ"א.

<יעל אידלמן: ראש אכ"א כבר הייתה במשטרת ישראל.

<יעל אידלמן: אנחנו רוצים להגיע למצב שבו תהיה מפקדת מחוז במשטרת ישראל, הרי היא צריכה לגדול במסלול המתאים, עם כל ההכשרה.

<יעל אידלמן: אנחנו שש תנ"ציות היום במשטרת ישראל.

<יעל אידלמן: אף אחת מאיתנו לא יכולה להיות מפקדת מחוז.

<יעל אידלמן: אנחנו לא גדלנו במסלול הזה, אנחנו לא עברנו את ההכשרה המתאימה והרעיון של קידום נשים לא יבוא על חשבון המבצעיות והמקצועיות של משטרת ישראל.

<יעל אידלמן: אנחנו מדברים על תהליך, אז אנחנו מתחילים תהליך משני מישורים.

<יעל אידלמן: האחד משלב הגיוס.

<יעל אידלמן: הצוות האחד בודק את כל הליך הגיוס למשטרת ישראל, החל מפנייה של נשים לארגון להתגייס, עובר לעניין של הגיוס שלהן, בניית מסלולי שירות מתאימים להן, כשאנחנו שמים לנגד עינינו את העניין שהורות היא מכשול, אבל אנחנו אומרים – גם הגברים היום רוצים את האיזון בין משפחה לקריירה.

<יעל אידלמן: כשאנחנו מדברים על הכשרות במשטרת ישראל, קורס קצינים ייעודי שנמשך תשעה חודשים, תגידי לאמא לילדה בת שנה שהיא צריכה להיות תשעה חודשים מחוץ לבית.

<יעל אידלמן: אז חלק מהעניין זה לבחון את מערך ההכשרות במשטרת ישראל ולאפשר להורים, משני המינים – זה ברור שאני לא אעשה מסלול לגברים בלבד ולנשים בלבד.

<יעל אידלמן: זה לא מצדיק ולא נכון, כי אז אנחנו מבדלים את הנשים והרעיון הוא לא לבדל.

עליזה לביא: אני מקשיבה לך קשב רב, אבל השאלה, במיוחד כשאנחנו רואים מה קורה לנשים בצבא ובתהליכי ההתקדמות ואת המבנה הארגוני שמשתנה בהתאמה בצבא, השאלה אם המשטרה היא לא בדיליי, ולתחושתי - - -

<יעל אידלמן: אז אני עושה הבחנה בין הצבא לבינינו.

עליזה לביא: לתחושתי המשטרה היא בדיליי גדול מאד.

<יעל אידלמן: אז אני כן עושה הבחנה, כי בצבא אנחנו מדברים על נערות בנות 18 - - -

עליזה לביא: אני לא מדברת על זה, אני מדברת על תפקידי הקידום.

עליזה לביא: אני יושבת לא אחת עם - - -

<יעל אידלמן: אז תראי לי נשים.

עליזה לביא: עם מפקדות.

<יעל אידלמן: אני קראתי בעיתון על מפקדת גדוד אחת בצבא.

<יעל אידלמן: היה לפני כמה חודשים פרסום.

עליזה לביא: לא.

<יעל אידלמן: זה מה שאני קראתי.

<יעל אידלמן: אני לא מכירה נשים בצבא שהן בתפקידים הבכירים.

<יעל אידלמן: אני מדברת על תפקידים בכירים.

<יעל אידלמן: יש לנו קצינות סיור ויש לנו קצינות אח"מ בדרגות הכי נמוכות.

<יעל אידלמן: אין צריכות להתפתח.

עליזה לביא: עכשיו זה לא הנושא שלנו, שעל סדר היום.

<יעל אידלמן: בסדר, אני אומרת שאנחנו נמצאים בתחילת הדרך ואנחנו כבר סימנו את המטרות, הצגנו תכנית עבודה מפורטת, אבל זה תהליך.

<יעל אידלמן: שוויון מגדרי זה תהליך, זה לא טיפול קוסמטי.

<יעל אידלמן: אז אני יכולה להגיד לך שבוועדות האיתור הטובות של משטרת ישראל, בכל ועדה תהיה אישה, עם שאיפה לשתי נשים, שזה משהו שלא היה מוטמע קודם.

<יעל אידלמן: זה מה שנקרא, קופון שגזרנו ובשביל זה אני לא צריכה עבודת מטה.

<יעל אידלמן: בשביל זה אני צריכה את האמירה, אני צריכה לשכנע שזה נכון ולעשות את זה, וההחלטה בסופו של דבר התקבלה.

<יעל אידלמן: אז לכן אנחנו מדברים על ניצחונות שונים, אבל המאבק הוא ארוך.

עליזה לביא: תודה.

עליזה לביא: תנ"צ אורי מכלוף, בואו נחזור בבקשה לנושא שלנו.

עליזה לביא: הדברים הושמעו בצורה מאד מאד קשה, גם הפרוטוקול של הוועדה הקודמת נשלח אליכם, בוא תמשיך בבקשה את הדברים שהחל בהם השר.

<אורי מכלוף: קודם כל אני מברך באמת את תיקון סעיף 10 לחוק למניעת הטרדה מינית, שחוקק ב-8 בינואר 2014.

<אורי מכלוף: מדובר על חמישה-שישה חודשים, ובעצם תהליך ההטמעה התחיל באותו יום שהחוק הזה בעצם חוקק ועשינו מספר פעולות במסגרת שלנו להטעמה.

<אורי מכלוף: אנחנו רואים שמחודש מרץ, בעצם כשנכנס הסעיף הזה לתוך הקח"מ שלנו - לקובץ החיקוקים הממוחשב – ואחרי ההטעמה שעשינו בשטח, אנחנו רואים עידוד בהגשת התלונות.

<אורי מכלוף: דיברו פה על 38 אירועים בהם הוגשו תלונות בסעיף הספציפי הזה, כשאנחנו מדברים על עבירות נלוות לסעיף הספציפי הזה.

<אורי מכלוף: מתוך ה-38 מקרים, שחברת הכנסת קרין, שלא נמצאת כאן, אבל אנחנו מדברים על שלושה תיקים שעברו לתביעה, באחד מהם כבר הוגש כתב אישום, שניים בהכנה לכתב אישום, ועוד 35 תיקים כרגע בחקירה, במצב כזה או אחר הם בתהליך החקירה, חקירה לא פשוטה בתיקים שנחקרים.

<אורי מכלוף: אנחנו מדברים על תקופה מאד קצרה.

<אורי מכלוף: אנחנו מדברים על שלושה חודשים בעצם, שהוגשו 38 תלונות - - -

עליזה לביא: תספר לנו איך זה קורה.

עליזה לביא: כלומר, אנשים מגיעים לתחנת המשטרה ומגישים בתחנת המשטרה תלונה על פגיעה?

עליזה לביא: מה הדפוסים שאתם מקבלים?

עליזה לביא: אתם מקבלים EMAIL, אתם מקבלים פנייה?

עליזה לביא: איך זה קורה?

<אורי מכלוף: לא, מגיעה מתלוננת או מתלונן שבעצם הפיצו את התמונה שלו בסיטואציה כזו או אחרת שהיא פוגענית לצורך העניין, ומגיש את התלונה.

<אורי מכלוף: חלק מהאירועים זה אפילו אירועים קשים מאד של סחיטה באיומים.

<אורי מכלוף: אנחנו מדברים על אינוס ברשת.

<אורי מכלוף: אני מכיר עוד לפני שחוקק בכלל תיקון לסעיף 10, אני יודע להגיד לך מהתפקיד הקודם שלי, שהיו לנו לא מעט אירועים של תיקים מאד קשים, שנפתחו על אינוס, על בעילה.

<אורי מכלוף: זאת אומרת מישהו שיושב מול מחשב עם מצלמה, פונה למישהו אחר בצד השני, אם זה קטינה או בוגרת, תלוי בסיטואציה, ודורש ממנה לעשות פעולה כזאת או אחרת, שגובלת במעשה של אונס.

<אורי מכלוף: תיקים כאלה הוגשו בפרקליטות והוגשו גם כתבי אישום.

<אורי מכלוף: זאת אומרת זה לא חדש.

<אורי מכלוף: משטרת ישראל התעסקה עם העניין הזה בעבר.

<אורי מכלוף: מה שעשה התיקון הזה, בעצם נתן לנו איזה שהוא קו יותר נוח להתמודד עם התופעה של פרסום תמונות או סרטונים פוגעניים .

<אורי מכלוף: אני אומר, אני מכיר את התופעה הזאת, זו אחת העבירות הבזויות שיכולות להיות, שמישהו, כדי להתנקם בכך, מפרסם את התמונה הזאת, וזה עשה שכל, זה עשה סדר.

<אורי מכלוף: למרות שיש סעיפים נוספים שהשתמשנו בהם.

עליזה לביא: אז הכלי קיים, אבל מה בעצם, איך?

<אורי מכלוף: אז אני אומר, בגלל שפורסם החוק הזה והליך ההטמעה הוא בעיצומו, אנחנו מכשירים את האנשים תוך כדי - - -

עליזה לביא: מה גודל היחידה שלך?

עליזה לביא: כמה אנשים עומדים לרשותך?

עליזה לביא: איך הדברים פועלים אצלכם?

<אורי מכלוף: יחידת הסייבר הוקמה לא מכבר והתקינה היא 45 חוקרים בסייבר.

<אורי מכלוף: כרגע אנחנו עומדים על 35, עד סוף השנה התקינה תתמלא.

<אורי מכלוף: יחידת הסייבר מתעסקת בכל סוגי העבירות ברשת, ולאו דווקא בעבירות מין.

<אורי מכלוף: יש עבירות נוספות.

<אורי מכלוף: החברה האלה כבר מוכשרים.

<אורי מכלוף: דרך אגב, אנחנו מדברים על יחידה שנמצאת בלה"ב, ביחידות הלוויין, במחוזות, ביחידות הנוער, בכל מחוז יש ארבעה תקנים שמתעסקים בסייבר, שבעצם יש אצלי קצין שבעצם מפקד, הוא הרפרנט לתכלל את כל הפעילות של כל יחידות הסייבר בארץ.

<אורי מכלוף: ואיך אומרים - היחידה הזאת היא בחיתולים שלה ועושה עבודה מדהימה דרך אגב.

<אורי מכלוף: יש להם דברים שאפשר להציג אותם לא בפורום הזה, אבל פעילות שנעשתה.

<אורי מכלוף: אנחנו גם הזמנו אתכם באחת הוועדות לבקר ביחידה הזאת - - -

עליזה לביא: אנחנו נגיע לסיור.

עליזה לביא: אנחנו נבוא.

<אורי מכלוף: ולראות את העשייה המבורכת שלהם ואני חושב שאתם תתרשמו ממה שהם עושים ביום יום.

<אורי מכלוף: ולכן אני בא ואומר, הסעיף הזה עשה הרבה מאד שכל.

<אורי מכלוף: אני יכול גם להביא נתונים.

<אורי מכלוף: אני לא יכול להביא נתונים לפני החקיקה של החוק הזה, כי העבירות שהשתמשנו בהן זה אינוס, זה סחיטה באיומים, זה נכנס בתוך המעגל הרחב של העבירות האלה, שאין לנו משהו ספציפי שסיווגנו אותו כעבירה של עבירת מין ברשת.

<אורי מכלוף: נכון שהסעיף הזה עושה לנו סדר ואנחנו גם יכולים להוציא נתונים, ולכן בשלושת החודשים אנחנו מדברים-, ודרך אגב, כשבאנו להוציא את הנתונים, אמרנו כבר כמה תלונות יכולות להיות.

<אורי מכלוף: 38 זה היה מפתיע.

<קריאה: המציאות הרבה יותר גדולה.

<אורי מכלוף: יכול להיות, אבל אנחנו מדברים על תלונות.

<אורי מכלוף: זה אומר שגם מבחינת האזרחים שנפגעים, ברגע שמודעים לעובדה שיש סעיף כזה – עבירה בחוק שהם יכולים להגיע וגם החוקרים, קציני החקירות עכשיו יותר מרגישים בטוח להתעסק עם העבירה, כי יש משהו ספציפי שמדבר על תמונות ועל סרטונים פוגעניים ברשת.

<אורי מכלוף: זה לא משהו שרק נלווה לעבירה של אינוס או סחיטה באיומים.

<אורי מכלוף: זה הסיפור.

<אורי מכלוף: ואני אומר, מבחינתנו, אנחנו כרגע בשיא, בעיצומו של הליך ההטמעה, שלדעתי המספרים מעידים בעד עצמם.

<אורי מכלוף: אנחנו בעוד חודשיים, חצי שנה אחרי שהעסק יתחיל לרוץ, אנחנו נעשה גם פיקוח ובקרה כדי לראות שהליך ההטמעה נעשה כמו שצריך והטיפול בתיקים נעשה כמו שאנחנו מצפים שיטופלו.

עליזה לביא: אני פשוט מדגלת בין שני הנושאים, אבל דווקא בגלל שהחוק הוא חוק חדש, חשוב לי שתתאר לנו, גם כי אנחנו פה בוועדה ויש פרוטוקול והוועדה מצולמת – מה הפרוצדורה תכלס.

עליזה לביא: קורה ונפגע, נפגעת, נפגעים – איך מגישים תלונה בהקשר הזה?

עליזה לביא: ניגשים לתחנת משטרה?

<אורי מכלוף: את מגיעה לתחנת המשטרה, מגישים את התלונה, מביאים את החומרים.

<אורי מכלוף: החומרים האלה - - -

עליזה לביא: שוטרים מתודרכים על העניין הזה?

עליזה לביא: זה לא הופך להיות בדיחה?

עליזה לביא: אתה יודע, שמענו פה עדויות מאד קשות של נשים צעירות שניגשו לתחנת המשטרה וזה הפך להיות בדיחה.

עליזה לביא: האם שוטרים מתודרכים בעניין הזה?

<אורי מכלוף: חד משמעית כן.

<אורי מכלוף: חד משמעית כן.

<אורי מכלוף: כמו שאמרתי, הדברים האלה עוברים בהכשרה מסודרת לחוקרים במהלך הקורסים.

<אורי מכלוף: אני יודע כרגע להגיד לך על שלושה קורסים של מש"א עבירות מין, בנושא הזה של פגיעה ברשת, עבירות תקיפה או תקיפה מינית ברשת, עברו הכשרה, בעוד ששני קורסים של משל שגם עברו.

<אורי מכלוף: אנחנו מדברים על חמישה קורסים שבוצעה בהם הכשרה בעניין הזה.

<אורי מכלוף: בנוסף לכך, אנחנו עושים הכשרה במסגרת - - -

עליזה לביא: כלומר, אני ניגשת לתחנת משטרה, יש את היומנאית, אני אומרת לה במה העניין ואז היא אומרת לי למי לפנות?

עליזה לביא: יש מישהו שזו סמכותו לקבל את התלונה שלי בהקשר הזה של הטרדה מינית ברשת?

<אורי מכלוף: אם החוקר מש"א שמקבל את התלונה, מזהה שפה יש עבירת מין ופגיעה ברשת, הוא מפנה את הטיפול לחוקר עבירות מין בתוך התחנה.

<אורי מכלוף: אם אנחנו מדברים על תופעה או על משהו בהיקף יותר רחב, התלונה הזאת מופנית ישירות ליחידת הסייבר באותו מחוז נוגע.

<אורי מכלוף: ואם משהו יותר רחב ואנחנו מדברים על תופעה הרבה יותר רחבה של פדופיליה עם כמויות של תלונות שנגזרות מתוך התלונה, זה עובר ליחידת לה"ב ויחידת הסייבר הארצית.

עליזה לביא: כלומר, בכל תחנה במדינת ישראל יש הנחיה איך זה - - -

<אורי מכלוף: יש חוקר לעבירות מין ויש חוקר סייבר מוסמך.

<אורי מכלוף: זה נקרא חוקר מיומן שעבר את כל ההכשרה, שיודע להוציא ולדלות את החומרים, כדי להעביר אותם לאותו חוקר עבירות מין.

<אורי מכלוף: הוא נותן את המעטפת של איסוף הראיות, מתוך הפלאפון.

<אורי מכלוף: בדרך כלל זה הפלאפונים, לאו דווקא המחשב, אבל גם המחשב.

עליזה לביא: תודה.

עליזה לביא: עורכת הדין ליאת קליין, איגוד מרכזי הסיוע לנפגעות תקיפה מינית.

עליזה לביא: אם מרגישים את השינוי בשטח?

<ליאת קליין: אני יכולה להגיד שיש שינוי.

<ליאת קליין: השינוי קיים, וגם בעשייה שלנו מול המשרד ומול המשטרה, עבודה שהיא טובה ואנחנו מברכות עליה כמובן.

<ליאת קליין: אני אגיד איזו שהיא הערה מקדימה על זה שאולי ברמת התופעה זה לא פוחת ואנחנו רק נחשפים יותר ויותר למקרים ורק לנזקים.

<ליאת קליין: אני אגיד אולי כאיזה שהוא משפט מקדים לדיון הזה היו, שאנחנו נחשפים פה לכמה מופעים שונים של הטרדות מיניות ושל פגיעות מיניות, ואני חושבת שיש קשר בין שני חלקי הדיון.

<ליאת קליין: אני חושבת שהפגיעות המיניות וההטרדות המיניות, גם כלפי פעילות פוליטיות ברשתות, זו תופעה שהיא קיימת ואני אדבר על כך כשאנחנו מדברים פה על פגיעה מינית ברשת, אנחנו מדברים על סוגים שונים, לא רק הפגיעות והפדופיליה והתופעות השונות של פגיעות בילדים, מה שאנחנו מנסים לפצח את זה לדעתי לא בהצלחה, לא בהצלחה מספקת.

<ליאת קליין: התופעה הזאת קיימת, היא הולכת ומתרחבת, עוד ועוד ילדים נופלים קורבן ולצערי אנחנו לא מספיקים להגיע לכל המקרים.

<ליאת קליין: אבל אני חושבת שיש כמה צירים שכן אנחנו יכולים לעשות ושאנחנו לא עושים אותם מספיק.

<ליאת קליין: הדבר האחד הוא, ולא נמצאים פה אנשי משרד המשפטים וגם כשכבר יש תלונות ושכבר יש פניות, לצערי מדיניות הגשת כתבי אישום היא די מועטה במקרים האלה.

<ליאת קליין: אני לא מכירה הרבה כתבי אישום בתיקים האלה.

<ליאת קליין: אני גם יכולה לדבר על החמרת ענישה, בכל מה שקשור, יש היום עבירות על פרסום תועבה שמעורבים בהן קטינים, יש עבירות על יצירת קשר.

<ליאת קליין: לצערי, גם האכיפה, גם מדיניות הענישה היא מועטה וצריך לדבר גם בתיקוני חקיקה על החמרת הענישה בעניין הזה.

<ליאת קליין: ליצור אולי עבירה נפרדת שלא קיימת היום על יצירת קשר עם קטינים במטרה להיפגש איתם, גם אם לא התקיים בסופו של יום מפגש, כי זה תופעות שאנחנו רואות אותן ואת הנזקים, והדבר הזה הוא לא קורה.

<ליאת קליין: אני דיברתי על הטרדות ברשת שהן לא רק סרטונים ולא רק תצלומים אלא באמת כלפי נשים, אפילו כלפי נשים שמתלוננות בעבירות מין, שהגישו תלונות ושלצערי גם פרטים שלהן נחשפים וגם הטרדה חוזרת ונשנית, ותלונות מוגשות על העניין הזה למשטרה ולצערי בנושאים האלה אין עדיין אכיפה ולא אכיפה מספקת.

<ליאת קליין: נשים נשארות חשופות גם במקרים אפילו כמו שעלה מהסיקור העיתונאי, גם כאשר מקרים מגיעים לתקשורת ויש איזו שהיא פגיעה בפרטיות או אפילו כתבות, שיש בהן בגדר הטרדה מינית, הדברים האלה לא נאכפים ואין מספיק עבודה ועשייה של המשטרה בהקשר הזה, מול אותם גורמים מפרים שלצערי מקשים עוד יותר, וגם כשיש פניות למשטרה, לא תמיד הדברים האלה מטופלים.

<ליאת קליין: אומרים שזה אכיפה בררנית, שאם אנחנו נפנה מול גוף אחד שפגע, מה עם גופים אחרים שפרסמו, כשזו לא תשובה שצריך לפנות לכולם וזה תשובות שאנחנו קיבלנו אותן.

<ליאת קליין: אז אני אגיד, לא נאמר פה מספר החוקרים וכמה חוקרים יש בסייבר ואם זה מספיק או לא מספיק.

<ליאת קליין: אני מניחה שאפשר לעשות יותר, גם בפעילות יזומה - - -

עליזה לביא: 35.

עליזה לביא: נאמר.

<ליאת קליין: שזה מעט מאד ביחס להיקף התופעה, ושוב - - -

<גלעד בנט: זה 45 איש ביחידה הארצית וסך הכל 95 איש בכל משטרת ישראל, ואנחנו מתעסקים גם עם דברים אחרים חוץ מ - - -

<ליאת קליין: בדיוק.

<ליאת קליין: בגלל שזה לא הנושא היחיד שבו היחידה הזאת מטפלת, זה נסתר ואנחנו מברכות על זה שזה עלה, אבל בשביל תופעה שהיא כל כך רחבה והיא כל כך מסוכנת, זה אולי לא מספיק.

<ליאת קליין: ויכול להיות שאם נדבר פה על החמרת ענישה, יכול להיות שתקציבים יגיעו בהתאם והטיפול בזה יהיה אחרת, אני לא יודעת, אבל יש עוד דברים שיכולים להיעשות.

<ליאת קליין: גם מספר של 90 סך הכל במשטרה שמטפלים בשורה ארוכה של עבירות מחשב, זה מעט מאד ביחס להיקף של התופעה הזאת.

<ליאת קליין: זו תופעה שרק הולכת וגדלה עם התרחבות המדיה ועם הסכנות שאורבות לפתחה.

<ליאת קליין: אני חושבת שיש עוד מה לעשות ברמת האכיפה ואני גם יכולה להצטער על זה שמשרד המשפטים לא נמצאים פה, וכמו שאמרת צריך גם לדבר על המקום שלהם וגם על התיקונים שהם יכולים לעשות ברמת החוק, כי לצערי התופעות האלה חוזרות ומגיעות אלינו והולכות ומתרחבות.

<ליאת קליין: אתה הזכרת פה את השינוי שעלה בהגשת תלונות מאז התיקון של חברת הכנסת יפעת קריב על אותם סרטונים שמופצים.

<ליאת קליין: האמת שזה גם היה אסור לפני, בדרכים אחרות בפגיעה בפרטיות והתיקון הזה החמיר בעצם את ההתייחסות של זה, והנה זה עלה, יש משמעות לאיך שאנחנו מתייחסים לתופעות ולמסר שיוצא מזה החוצה, גם בעידוד הגשת תלונות וגם ברצינות שבה מתייחסים.

<ליאת קליין: אני חושבת שאפשר להתייחס גם לעבירות כאלה.

עליזה לביא: תודה רבה.

עליזה לביא: אני רוצה לחזור לנושא הראשון שלנו, לתנ"צ שוקי זיסו, סגן ראש אג"ם.

עליזה לביא: בבקשה אדוני.

<שוקי זיסו: טוב, חשוב להגיד כמה דברים.

<שוקי זיסו: אלף, בהקשר של הרישיון להפגין, אני קורא פה באמת לכולם להקפיד בעניין הזה, כי זה גם עוזר לנו בסופו של דבר גם להכין את השוטרים וגם להיערך כראוי מול אותם אירועים.

<שוקי זיסו: אנחנו ראינו הרבה מאד מקרים שבאופן מופגן לא הוגשה בקשה וגם כשנתבקשו להגיש בקשה – לא הגישו בקשה.

עליזה לביא: אבל אדוני, אנחנו מדברים פה בהפגנות.

עליזה לביא: רק אתמול ישבתי באוניברסיטת באר שבע עם סטודנטים וסטודנטיות, שמענו שם עדויות על צעדת השרמוטות ועל התייחסויות שהיו במהלך הצעדה.

עליזה לביא: כלומר, אני מדברת איתך על הפגנות שכן קיבלו אישור והעדויות ששמענו כאן אגב, הן גם מימין וגם משמאל.

עליזה לביא: הדפוסים חוזרים על עצמם ולא בכדי אנחנו מתכנסים היום פעם שנייה.

<שוקי זיסו: בהחלט.

<שוקי זיסו: אז אלף, גם השר אמר, לבוא ולהגיד שזה דפוסים זה בהחלט מבחינתנו נוגד את ערכי המשטרה.

<שוקי זיסו: זה בניגוד מוחלט לכל ההנחיות, טכניקות הלמידה, לכל מה שאנחנו מלמדים את השוטרים מרגע גיוסם ולכל אורך הקריירה שלהם.

<שוקי זיסו: אנחנו הוצאנו מערך שיעור, ולדעתי מערך השיעור היחיד בעולם שמדבר על איך מטפלים בהפגנה, שיש בו פרק מיוחד איך מתנהלים בהפגנה מול נשים, מול ילדים, מול נשים עם תינוקות.

<שוקי זיסו: יש לנו פרק מאד קונקרטי, מאד ספציפי, שמלמד שוטרים איך הם צריכים להתנהל מול אותן אוכלוסיות, שהן אוכלוסיות ייחודיות גם מבחינתנו.

<שוקי זיסו: גם אנחנו רואים אותן כאוכלוסיות ייחודיות, כשההכנות פה הן גם הכנות מבצעיות, איך מפנים ציר, איך מפנים חסימה, וגם הכנות מנטאליות, ואת שאלת נכון על ההכנות המנטאליות, איך מתנהלים מול אותה אוכלוסייה, איך מתנהלים מול אותה אוכלוסייה, איך מדברים, איך פונים.

<שוקי זיסו: אני חושב שבעניין הזה אני חוזר ואומר, יש לנו מערך שיעור ייחודי לדעתי, שאנחנו שמים דגש חזק מאד בעניין הזה, בכל הקורסים, החל משלב הגיוס, בכל הקורסים המקדמים והאימונים תוך תפקיד, שאנחנו עושים את זה כל הזמן.

<שוקי זיסו: זאת אומרת, ההכנה לטיפול בהפרות סדר זה מקצוע.

<שוקי זיסו: זה לא זה, זה מקצוע.

<שוקי זיסו: טיפול בהפרות סדר זה מקצוע, זה נלמד, יש לזה מערכי שיעור מאד מוגדרים, מאד ברורים, אפשר להעביר לך אותם, תראי אותם.

<שוקי זיסו: ואני אומר שמבחינת פיקוד המשטרה, ואני הייתי באירועי המחאה החברתית בתל אביב סגן מפקד המחוז, נפגשתי עשרות פעמים עם מארגני ההפגנות, תאמנו איתם, פתחנו להם צירים, סגרנו להם כבישים, נתנו להם עולם ומלואו כדי שהאירועים האלה יתקיימו, כי אנחנו – ונאמר פה גם על ידי השר ועל ידי כולם - רואים בזה ערך עליון.

<שוקי זיסו: זה חד וחלק, אין פה - - -

עליזה לביא: אז אני רוצה לבקש מספיר סלוצקי לשבת פה לידי, בבקשה ספיר, וכרמן אלמקייס.

עליזה לביא: בואו נשמע בקצרה שתי עדויות שניתנו פה בהרחבה בוועדה הקודמת ונראה על מה אנחנו מדברים.

<שוקי זיסו: אני מכיר אותן.

עליזה לביא: מי רוצה להתחיל, כרמן?

<כרמן אלמקייס: כן, אני רוצה להגיד שני דברים.

<כרמן אלמקייס: קודם כל, המשטרה, יש כל הזמן איזו שהיא הרגשה שאומרים שקורה משהו וכל הזמן יש הרגשה שההנחיות שלכם הן בסדר והכל בסדר ולא יכול להיות ששוטרים מתנהלים ככה.

<כרמן אלמקייס: אז קודם כל – יכול להיות.

<כרמן אלמקייס: זה יכול להיות.

עליזה לביא: כרמן, רק תעשי סדר למי שלא יודע, על איזו הפגנה את מדברת.

<כרמן אלמקייס: ההפגנה מול ביתו של שר האוצר.

<כרמן אלמקייס: אני וספיר הלכנו שם מאחורי הבית של שר האוצר, זה היה כבר לקראת סוף ההפגנה.

<כרמן אלמקייס: יש לציין שהפגנו שם כמעט במשך שנה שלמה.

<כרמן אלמקייס: מעולם לא עברנו שם על החוק או עשינו דברים שהם הפרות סדר, כמו שאתה קורא להם.

<כרמן אלמקייס: קודם כל מתייחסים אלינו כמפרי סדר.

<כרמן אלמקייס: אנחנו לא מפירי סדר.

<כרמן אלמקייס: מותר להפגין.

<כרמן אלמקייס: ניגש אלינו שם שוטר בשם סער בדישי, הסתובב אלינו עם 10 חברים שלו, שוטרי יס"מ, ושאל אם בא לנו בולבול.

<כרמן אלמקייס: הסתכלתי עליו, הוצאתי את האייפון שלי לצלם.

<כרמן אלמקייס: צילמתי איזה כמה שניות, אני כבר לא זוכרת.

<כרמן אלמקייס: הוא תקף אותי, תפס לי את היד, העיף לי את הפלאפון כמה מטרים.

<כרמן אלמקייס: מצאתי את עצמתי מותקפת על ידי 10 שוטרי יס"מ.

<כרמן אלמקייס: גם ספיר רצה, כשהיא קלטה מה הולך לקרות, זה היה פשוט חוסר אונים מוחלט, מול 10 שוטרים.

<כרמן אלמקייס: העדויות שלהם במח"ש סותרות אחת את השנייה.

<כרמן אלמקייס: פוליגרף, אני וספיר התבקשנו לעשות על ידי מח"ש, ניגשנו לעשות, יצאנו דוברות אמת בכל השאלות ששאלנו אותנו.

<כרמן אלמקייס: סער בדשי התחמק מלעשות פוליגרף.

<כרמן אלמקייס: הוא לא עשה עד היום פוליגרף.

<כרמן אלמקייס: האיש הזה, שתקף אותנו, לא עשה פוליגרף.

<כרמן אלמקייס: העדויות של השוטרים בתיק של מח"ש, שקראתי אותו, סותרות אחת את השנייה – הם כולם שם מתחמקים.

<כרמן אלמקייס: הם לא ענו לשאלות ששאלו אותם, הם לא אומרים איפה הם היו.

<כרמן אלמקייס: אחד אומר דיברנו על כדורגל.

<כרמן אלמקייס: הוא הודה שהוא תפס לי את היד וכששאלו אותו איך הפלאפון, מלתפוס את היד עף שלושה מטרים – הוא לא עונה.

<כרמן אלמקייס: הם לא עונים לשאלות והתיק נסגר מחוסר ראיות.

<ספיר סלוצקר: ואת היית 3 חודשים עם קביים.

<כרמן אלמקייס: אני הייתי עם קביים.

<כרמן אלמקייס: אני כבר לא מדברת על המצב הנפשי ועל מה שעברתי ואני מחשיבה את עצמי אישה חזקה.

<כרמן אלמקייס: אבל להיות מותקפת על ידי חבורה של גברים בריונים, שאמורים להגן עלי, זה אני חושבת אחד הדברים הכי קשים, שיישארו איתי כל החיים.

<כרמן אלמקייס: אני היום לא סומכת על המשטרה, אני די מתרחקת כשאני רואה משטרה, בהפגנות ובכל מיני דברים.

<כרמן אלמקייס: אני לא אפסיק להפגין, אף אחד לא יעצור לי את זה זכות הביטוי.

עליזה לביא: תודה.

עליזה לביא: ספיר, בבקשה.

<ספיר סלוצקר: אני רוצה להגיד שחורה לי, כי כל הזמן, גם בדיון הקודם וגם בדיונים אחרים שהשתתפתי בהם, התשובה לשאלה של מה הטיפול במפגינות שמוטרדות מינית, היא - קודם כל חשוב לבקש רישיון להפגין, מדוע לא ביקשו רישיון להפגין, האם ההפגנה התקיימה ברישיון או לא.

<ספיר סלוצקר: ואני רוצה להגיד שיש בזה בעייתיות מבחינתי ממעלה ראשונה, לתת תשובה כזאת.

<ספיר סלוצקר: האם הוגשה בקשה לרישיון להפגנה או לא, זה צריך להיות בכלל פקטור לגבי הטרדות מיניות?

<ספיר סלוצקר: אם אני לא הגשתי בקשה להפגנה, זה אומר שזה בסדר שיטרידו אותי מינית?

<ספיר סלוצקר: כאילו מה, אנחנו שוקלים פה עבירה תמורת עבירה?

<ספיר סלוצקר: יש הפגנות שלא תלויות ברישיון וזה מצוין בחוק יפה, בסעיפים של פקודת המשטרה, איזה הפגנות טעונות רישיון ואיזה לא.

<ספיר סלוצקר: לענות כל פעם את התשובה הזאת, זה כמו להגיד מדוע היא התלבשה ככה, האם מגיע לה שיטרידו אותה, האם מגיע לה שיאנסו אותה?

<ספיר סלוצקר: זה לא עובד ככה ואי אפשר לתת כל פעם את התשובות האלה.

<ספיר סלוצקר: עכשיו, אני יכולה להגיד, אם אנחנו עשינו פוליגרף ועברנו את כל התהליך, יש איזה שהוא חוסר אמון במח"ש.

<ספיר סלוצקר: עכשיו, אני מבינה שזה לא בטיפול המשטרה וזה גם לא בטיפול של השר, זה תחת המחלקה המשפטית, אני מבינה את זה.

<ספיר סלוצקר: אבל מה הטיפול בתוך המשטרה?

<ספיר סלוצקר: אין לי שום מחשבה שיש הנחיות במשטרה על הטרדות מיניות.

<ספיר סלוצקר: אין.

<ספיר סלוצקר: אבל מה קורה כאשר שוטר במשטרה מסרב לעבור בדיקת פוליגרף, ואני ראיתי את החקירה, וגם המשטרה אני מניחה יכולה לקרוא את החקירה.

<ספיר סלוצקר: ביקשו ממנו חמש או שש פעמים לעבור חקירת פוליגרף והוא מסרב.

<ספיר סלוצקר: אם אין לך מה להסתיר מדוע אתה מסרב ומה הטיפול של המשטרה במקרים כאלה, ששוטר מסרב בתוקף לעבור בדיקת פוליגרף ואז התיק נסגר מחוסר ראיות.

עליזה לביא: תודה ספיר.

<ספיר סלוצקר: איך אנחנו אמורות להתנהל עם זה?

<ספיר סלוצקר: רגע, אני רק רוצה להוסיף שהמקרה שלנו, ואני לרגע לא מקלה ראש בדברים שנאלצנו לעבור בעקבות המקרה, אבל המקרה שלנו הוא עוד פחות יחסית מהפגנות אחרות שקורות.

<ספיר סלוצקר: נניח במגזר הערבי, הפגנות שבהן נשים מותקפות בצורה הרבה יותר חמורה וגם כשהדברים מתועדים וגם כשהדברים אחרי זה מוגשים למח"ש ולמשטרה, מתייחסים לזה בזלזול.

<ספיר סלוצקר: ואני כן חושבת שראוי לעשות את ההסברה הזאת ואני מצטערת, אם אין לך שוטרת שתרחיק אותי מהכביש, ובשביל זה צריך לקחת גבר כדי שיאחז אותי בחזה בחוזקה וירחיק אותי – אז אל תרחיקו מהכביש.

<ספיר סלוצקר: אז אין מה לעשות.

עליזה לביא: תודה ספיר.

עליזה לביא: חבר הכנסת דב חנין, בבקשה.

דב חנין: תודה גברתי.

דב חנין: אני חושב שזה דיון מאד מאד חשוב, ואני מתנצל שלא יכולתי לשמוע את דבריו של השר כי הייתי בדיון בוועדה אחרת, אבל שוחחתי עם השר כמה פעמים על הסוגיה הזו, ומבלי ששמעתי את דבריו של השר כאן, אבל אני מכיר את עמדתו של השר, אני רוצה לומר לך, גברתי יושבת הראש, שלצערי הגדול יש פער גדול בין עמדתו של השר, ואני מבין שהיא גם נשמעה כאן בוועדה, לבין המציאות שאנחנו חווים בשטח.

דב חנין: כרמן וספיר שנמצאות לשמאלי, הן שתי נשים מאד אמיצות ובאמת פעילות חברתיות ונשים שיודעות לעמוד על זכויותיהן ועל כבודן, ולכן המקרה שלהן מגיע לוועדה הזו.

דב חנין: אבל אני מכיר כל כך הרבה מקרים של נשים, שאני שמעתי אבל כשאני בא לאותה אישה ואני אומר תתלונני – היא אומרת לא, אני לא רוצה, זה כבר עבר, זה מאחורי, זה היה באמת נורא, זה היה לא נעים, אני כבר לא רוצה ללכת להפגנות, אבל לא כל אחת הולכת ומתלוננת.

דב חנין: ומה שקורה, המציאות שאנחנו חווים היא מציאות בלתי אפשרית.

דב חנין: אנחנו נמצאים במצב, ואני לא מדבר באופן כללי על משטרה והפגנות.

דב חנין: אמרת אדוני, ובצדק, שהמשטרה גם יודעת הרבה פעמים להתנהג בתבונה.

דב חנין: אני מברך על הדברים שאתה אמרת וזה נכון.

דב חנין: בתקופת המחאה החברתית הרבה גמישות, אבל לעתים המשטרה גם מתנהלת אחרת.

דב חנין: אבל כמעט בכל המצבים יש הבדל בין צורת ההתנהלות של המשטרה לנשים וצורת ההתנהלות של המשטרה לגברים.

דב חנין: איך שהוא, כאשר מדובר באישה, מפגינה, באיזה שהוא מובן היא נתפסת כנמצאת בשטח הפקר, ששוטר יכול לשלוח אליה את ידיו ויכול לדבר אליה בצורה מזעזעת, וזה יכול לעבור ויכול לקרות.

דב חנין: והדבר הזה בעצם מייצר אווירה שגורמת לנשים להגיד – למה אני צריכה את זה בכלל?

דב חנין: וזה הדבר שאנחנו צריכים למנוע אותו.

דב חנין: לכן, הבקשה שלי, גברתי יושבת הראש, גם מהוועדה הזאת וגם אתם, נציגי פיקוד המשטרה, מאד חשוב להעביר מסר מאד ברור וחד משמעית.

דב חנין: מאד חשוב להעביר במשטרה נוהג ונוהל שאומר שההתייחסות לנשים בזמן הפגנות היא התייחסות שנמצאת במוקד ההתייחסות של המערכת המשטרתית.

דב חנין: המשטרה מתכוונת להקפיד.

דב חנין: בהחלט יכולות להיות נשים שהן מפגינות, יכולים להיות גברים שהם מפגינים, יכולה אפילו להיות אישה שעושה עבירה, גם זה יכול להתרחש, אבל עדיין, מול מציאות של הפקרות, מול מציאות של הטרדות מיניות, מול מציאות של חוסר כבוד לנשים – המשטרה חייבת לעשות שינוי מאד מאד גדול ומאד חד.

עליזה לביא: ואני רוצה להוסיף שאנחנו לא פועלים בחלל ריק ואני יודעת ואני מודה שזה לא המצב בישראל, אבל רק לפני יומיים קיימנו פה דיון יחד עם השגריר הבריטי, בנושא של אינוס ככלי מלחמה באזורים של קונפליקט.

עליזה לביא: אני מזכירה לכולם מה היה בכיכר תחריר, הפגנות פוליטיות שמתחילות ויזומות על ידי נשים, ובסופו של דבר ההטרדות המיניות הופכות להיות כלי פוליטי, שמחזיר את הנשים חזרה, גם מה שקורה שם על ידי שוטרים.

עליזה לביא: צריך להבין שהנושא הזה, מעבר להכל, הוא נושא מוכר בעולם וכמובן שפה אנחנו נעמוד על המשמר בשבע עיניים, כי הדפוסים שחוזרים ועולים במדינות אחרות, הם רמזור אדום בשבילנו לעמוד פה על המשמר ולהיות צדיקים יותר מכולם, בכל מה שקשור לזכות הבעת הדעה במרחב הציבורי ולדרכים של ההתמודדות איתה ומולה על ידי האנשים שאמונים לכך.

עליזה לביא: אנחנו לא באים חלילה לרפות את ידי המשטרה, ויש לנו פה את התודה של כולנו כלפי העבודה היום יומית המסורה שלכם, ובטח בימים הללו, שכולכם עסוקים להחזיר את האחים, את הבנים הביתה, אבל יחד עם זאת, הנושא הזה הוא על סדר יומה של הוועדה, ועוד תלונה שתגיע בהקשרים הללו, אנחנו לא נסתפק רק בעוד ועדה עם השר, כי הדברים האלה אסור להם להיות על סדר היום ויש לעקור אותם מהשורש, החל בהתמודדות והחל בהבנה.

עליזה לביא: וגם כאן אני אומרת - זה לא מפגינות פוליטיות ומשטרה - משום שגם הילדות שלכם ואני קוראת להן לבוא ולהיות ביקורתיות ולבוא ולומר את דעתן בכל הכלים שהדמוקרטיה מאפשרת, לגבי התנהלות במדינה.

עליזה לביא: זו חברה דמוקרטית ועל כולנו, על כולנו לשמור על הכללים של חברה דמוקרטית.

עליזה לביא: וכמו שאת יודעת, מנהלת הוועדה, אנחנו לא נעבור לסדר היום גם שנציגי הפרקליטות לא יושבים כאן וגם שנציגי מח"ש לא יושבים כאן.

עליזה לביא: אני מקבלת את ההתנצלות הבירוקרטית של מח"ש, אבל אנחנו נעשה סיור גם במח"ש וגם אצלכם ביחידת הסייבר, כדי באמת לבוא ולראות את הדברים קרוב ולראות איך אנחנו כאן בשולחן הזה, משתפים פעולה.

עליזה לביא: חברת הכנסת תמר זנדברג, בבקשה.

תמר זנדברג: אפשר להוסיף עוד מילה אחת לדברים שנאמרו, שאני מצטרפת גם לדברים של חבר הכנסת דב חנין וגם לדברים שלך, ואני חושבת שעצם העובדה שהדיון הזה מתקיים בוועדה לקידום מעמד האישה הוא חשוב והוא סמלי במיוחד.

תמר זנדברג: סמלי במובן המהותי, לא במובן הסמלי.

תמר זנדברג: אני רוצה להוסיף אמירה שאני העליתי אותה בפני השר בדיונים קודמים בנושא הזה, בוועדת הפנים.

תמר זנדברג: תראו, אנחנו צריכים להתייחס לאלימות המשטרתית ולאלימות המגדרית כתת אלימות של האלימות המשטרתית, בזהירות יתרה, מפני שהאלימות המשטרתית מהווה יותר מדי פעמים, לא טעות ולא חריגה ולא יש איזה שהוא כלל של התנהגות של רוב השוטרים ויש איזה כמה שהם עשבים שוטים או חרגו מהנהלים, אלא יותר מדי פעמים ראינו אלימות משטרתית שמופעלת כמדיניות, על מנת לדכא הפגנה, על מנת לדכא חופש ביטוי.

תמר זנדברג: וכאשר מדובר בנשים ובאלימות מגדרית, בין אם זה הטרדה מינית, מילולית, מעשית, פיזית, או בין אם זה חורג , כמו שציינת, באזורים מסוימים בעולם, וגם בישראל ובאזורים שבשליטתה לאלימות ותקיפה מינית מסוגים אחרים, זה מהווה אמצעי חמור במיוחד, שמופעל כנגד אזרחים על ידי כוחות ההגנה שאמורים להגן עליהם ומופנים נגדם.

תמר זנדברג: זה מצב מיוחד שבו האזרח, ובמיוחד האזרחית, מוצאים את עצמם חסרי אונים והמקרה של כרמן וספיר היה מקרה מובהק שלקח את כל השלבים – החל מהאירוע עצמו, המקום שבו הוא התרחש, האופן שבו הוא התרחש, עד התלונה, עד העובדה - ולמח"ש צריך כאן טיפול מיוחד – עד העובדה שהאירוע שעלה בחקירה שלהם כנחקרות, היה אמור להגיע למח"ש מרגע שבעדות שלהן עלתה אפשרות או עדות של עבירה של אלימות משטרתית שנעשתה ולא הגיעה, ורק בגלל ההתעקשות של שתיהן, בגלל שכפי שציין חבר הכנסת דב חנין הן פעילות והן אקטיביסטיות פוליטיות ומגובות גם במישור של החברה האזרחית, שעוזר ומגבה, אבל כל שאר הנשים – וכמו שציינה ספיר בצדק, ככל שנלך לאוכלוסיות מוחלשות יותר, למגזר הערבי, להפגנות נגד חוק פרבר, להפגנות אחרות, ושלא לדבר על הפגנות שמתקיימות בגדה המערבית, אז אנחנו נראה יותר ויותר שהפרקטיקה הזאת נעשה בה שימוש כמדיניות וכשיטה ולא כטעות.

תמר זנדברג: ואני חושבת שגם על זה אנחנו צריכים לתת את הדעת ולקבל התייחסות ממש בכירה ישירות מהשר.

תמר זנדברג: תודה.

עליזה לביא: תודה.

עליזה לביא: בבקשה אדוני.

<אורי מכלוף: נאמרו פה דברים קשים ואני חושב שנסחפנו בלהציג את המשטרה כאילו היא כלי שבעצם מונעת דמוקרטיה במדינת ישראל.

<אורי מכלוף: חד משמעית כך אני מרגיש כאזרח, לא כלובש מדים.

<אורי מכלוף: ככה נתנו לי להרגיש פה.

<אורי מכלוף: זה פשוט מאד לא יכול להיות שאנחנו מצביעים על משהו, שאין לי ויכוח שיש את החריגים ואת החריגים האלה אנחנו הופכים למדיניות.

<אורי מכלוף: נראה לי שאנחנו קצת נסחפנו בעניין הזה וצריך להגיד את הדברים.

עליזה לביא: תודה.

דב חנין: אדוני, כשיש הרבה נקודות – אז הן מצטרפות בסוף לקו.

דב חנין: עכשיו, חס וחלילה, אני יודע שזו לא מדיניות של המשטרה, אבל כל כך הרבה - - -

<שוקי זיסו: אבל היא אמרה שזו מדיניות, סליחה, כשזה חסר כל שחר.

תמר זנדברג: אנחנו שופטים על פי המתרחש בשטח.

תמר זנדברג: יש אכיפה דיפרנציאלית בהפגנות מסוימות - - -

<שוקי זיסו: אני חולק עליך.

עליזה לביא: את מדברת בשם עצמך?

תמר זנדברג: כל מה שאני אומרת הוא אך ורק בשמי, שיהיה ברור, לפרוטוקול, בשמי ובשם אלה שאני מייצגת.

<שוקי זיסו: אני חולק עליך.

תמר זנדברג: מאה אחוז.

<שוקי זיסו: דבריך לא מבוססים לחלוטין אבל.

תמר זנדברג: דברי מבוססים על מציאות, חלק מההפגנות שאני נכחתי בהן ואחרות שקיבלתי - - -

<שוקי זיסו: מותר לך להגיד שהם מבוססים ומותר לי להגיד שהם לא מבוססים.

תמר זנדברג: בהחלט מותר לך.

תמר זנדברג: כל דעה תשמע כאן בוועדה, אבל יש הפגנות שזוכות להתנהלות חופשית, יש הפגנות שפתאום ברגע מסוים מופעלת בהן אלימות.

תמר זנדברג: דרך אגב, הרבה מההפגנות האלה, ברגע הזה, מאותו רגע הופכות גם להיות אלימות, וגם את זה ראינו.

תמר זנדברג: יש אכיפה דיפרנציאלית של המשטרה כלפי הפגנות, ובמקרים מסוימים זה מהווה כלי, נקרא לזה – לצינון של חופש הביטוי.

עליזה לביא: תודה, חברת הכנסת זנדברג.

<שוקי זיסו: טעות קשה.

תמר זנדברג: אוקיי.

עליזה לביא: אדוני המנכ"ל, רותם, אתה רוצה להגיב?

<רותם פלג: תראו, אני רק אגיד במשפט אחד, אני חושב שהשר בתחילת דבריו אמר את הדברים כפי שהם, כפי שאנחנו רואים אותם וכפי שהמדיניות מגיעה ומוכתבת מלמעלה.

<רותם פלג: אני חושב שלהסתכל על הדברים כאיזו שהיא ראייה כוללת זה לא נכון ולא מדויק.

<רותם פלג: אם יש מקרים פרטניים, כמו שנאמר פה, הפנייה היא פניה למח"ש.

<רותם פלג: הם הגוף שאמור לטפל בזה, לנו אין נגיעה.

<רותם פלג: מהרגע שזה עובר למח"ש אנחנו לא נוגעים בדברים האלה ולא מתערבים.

<רותם פלג: כל שיקול הדעת הוא שיקול הדעת שלהם, שנמצא באחריות משרד המשפטים, לשם צריך להפנות את הדברים האלה.

<רותם פלג: כמו שנאמר פה, המדיניות שגם יורדת וגם הוצגה פה בקווים כלליים, של איך מטפלים בדברים האלה, מה ההנחיות שמקבלים שוטרים, מה ההדרכות שמקבלים שוטרים, כולם מראים שהכיוון הוא אחר.

<רותם פלג: הכיוון הוא שהדברים האלה נלקחים בחשבון ומטופלים.

<רותם פלג: מה השר התחייב פה שהוא יעביר הלאה, הוא יעביר את זה, אנחנו נדאג שזה יעבור הלאה למשטרת ישראל ויטופל בנושא של הצילומים.

<רותם פלג: ושוב, ככל שיהיו פניות למח"ש, אני מעריך שמח"ש יטפלו בדברים האלה בכלים שיש להם.

עליזה לביא: תודה.

עליזה לביא: ורד סויד, בבקשה.

<ורד סויד-פאר: אני מאמינה לשתי הבנות שדיברו כאן וגם אם זה מקרה יחיד, כמו שכולם טוענים כאן, אני חושבת שצריך כמדיניות לצלם כל הפגנה וכל תהליך של פינוי, ועצם נוכחות המצלמה תגרום לאותו חריג, ולדעתי חייבים לעשות את זה.

<ורד סויד-פאר: לא יכול להיות שהבדיקה נמצאת בגוף חיצוני, האדם יסרב ללכת לפוליגרף ויכולה להיווצר סיטואציה שאותו אדם יחזור ויפנה שוב.

<ורד סויד-פאר: ולכן צריך כלי אובייקטיבי, והיום אני חושבת שזה לא בעייתי לצלם בפלאפון.

<ורד סויד-פאר: אני חושב שנציג שלכם, או של המערכת, רצוי שיצלם הליכי פינוי ואני חושבת שזו תהיה ההרתעה הכי טובה.

<ורד סויד-פאר: מספיק עשב אחד שוטה לתדמית ולנזק שייגרם לאותם קורבנות ולכולנו כמערכת, ולכן ההמלצה שלי היא לתעד את ההפגנות האלה וליידע את כל מי שנוטל בהן חלק.

<ורד סויד-פאר: אני חושבת שזה יהיה משהו שיעודד התנהגות מכבדת.

<ורד סויד-פאר: אני חושבת שאמירה מהסוג הזה היא אמירה שהיא לא ראויה ואני חושבת שכולנו מגנים אותה וחייבים למנוע שאנשים עם דפוסים כאלה של התנהגות, אחד כזה מכתים את כולנו.

<כרמן אלמקייס: ויש לו עבר.

<כרמן אלמקייס: את זה לא ציינו, לאדון שוטר.

עליזה לביא: תודה.

<רותם פלג: רק עוד משפט, בבקשה.

עליזה לביא: בבקשה אדוני.

<רותם פלג: הדיון הזה בהיבט הזה הופך להיות דיון חד צדדי, כי אנחנו לא יכולים להגיב על הדברים.

<ורד סויד-פאר: אבל למה אי אפשר לצלם?

<שוקי זיסו: כמו שאנחנו מצלמים את כל הפרות הסדר, אנחנו מאפשרים לכל מי שרוצה לצלם בסלולארי, שיביא מצלמה, שיביא מצלמת טלוויזיה, אין שום בעיה.

<שוקי זיסו: הכל מתועד, הכל מצולם.

<שוקי זיסו: אנחנו מכשירים שוטרים לצלם אירועי הפרות סדר או אירועי סדר ציבורי, אני לא אגיד הפרות סדר.

<שוקי זיסו: יש מצבים שבהם הצילום לא מאפשר לשוטר לתפקד, ושם אנחנו לא מאפשרים.

<שוקי זיסו: כל עוד עומדים ומצלמים ומאפשרים לשוטר לעשות את תפקידו – אין שום בעיה.

<שוקי זיסו: אלה ההנחיות.

<שוקי זיסו: כולם מצלמים, אנחנו יודעים שאנחנו עובדים בסביבה רוויות תקשורת, רווית מצלמות.

<שוקי זיסו: אנחנו מכירים בזה, מערך הדוברות שלנו מכיר בזה.

<שוקי זיסו: אנחנו עוסקים בעניין הזה כל הזמן - - -

<ורד סויד-פאר: את האירוע עם הבנות צילמתם?

<כרמן אלמקייס: צולם ונמחק מול הפרצוף שלי על ידי השוטר.

<שוקי זיסו: ואני אומר לכם, אני מבקש לא להתייחס לאירוע הקונקרטי הזה, כי אנחנו כבר דנים בו כמה שנים - - -

עליזה לביא: תודה, תודה רבה.

<שוקי זיסו: ואפשר להמשיך לדון בו גם עוד 10 שנים וזה בסדר גמור, אבל אנחנו - - -

<כרמן אלמקייס: לא, אפשר פשוט להגיד - - -

<שוקי זיסו: אנחנו לא מתעלמים ממנו.

עליזה לביא: מח"ש לא באו, ואנחנו נכנס לזה.

<שוקי זיסו: סליחה, בסדר, יש את משרד המשפטים.

<שוקי זיסו: משטרת ישראל, נכון להיום, לא אחראית על משרד המשפטים - - -

עליזה לביא: תודה.

עליזה לביא: אני רוצה לתת את רשות הדיבור לעוד כמה בעלי תפקידים שנמצאים פה.

עליזה לביא: יש לי כמה דקות, כי יש פה עוד מעט ועדה נוספת.

עליזה לביא: סנ"צ מירי היבנר מהיחידה למניעת הטרדות מיניות, בבקשה גברתי.

<מירי היבנר: בקשר למה?

עליזה לביא: אני רוצה לשמוע.

<מירי היבנר: קודם כל אני מאד מברכת, אני הייתי גם בדיונים בכנסת לגבי תיקון מספר 10 להצעת החוק, אז אני מברכת על זה מאד.

<מירי היבנר: אני אומרת שמבחינתנו, חלק מהדברים שאנחנו עושים בתוך המדור הזה של מניעת הטרדה מינית, זה גם תרגום החוק והפסיקה לכדי נהלים והנחיות וכו'.

עליזה לביא: אז אני רוצה לשמוע איך מתארגנים, כי שמעתי מיחידת הסייבר על העבודה שלהם, אבל מה - - -

<מירי היבנר: מה שאנחנו עושים, כרגע אנחנו ממש הולכים לאורך ולרוחב של המשטרה לספ"כים, החל מספ"כים ארציים, ספ"כים מחוזיים, ספ"כ זה סגל פיקוד כללי, ספ"כים מרחביים לכל התחנות, לכל המרחבים, ועושים הרצאה מאד מאד, הייתי קוראת לה מאד מאד מעמיקה, גם משפטית, וגם בפנים אחרים.

<מירי היבנר: אנחנו מעבירים את זה לכל הגורמים במשטרה, גם במשמעות של תיקון מספר 10, המשפטית וכו'.

<מירי היבנר: הדבר הנוסף שאני רוצה לומר, שמצאנו שהטיפול המשמעותי ביותר בעבירות האלה זה טיפול במתלוננות.

<מירי היבנר: אנחנו בקשר גם עם מרכזי הסיוע, אנחנו בקשר מאד מאד קרוב, וגם עם קציני אמ"ן אצלנו במשטרה.

<מירי היבנר: המתלוננות מקבלות טיפול תומך מאיתנו, אנחנו בקשר מתמיד איתן.

<מירי היבנר: אנחנו מתווכות בין מח"ש לבין משמעת.

עליזה לביא: בהקשר הזה, של העבודה שלך, את גם עוסקת בכל מה שקשור בנושא של הכשרות בנושאים של הטרדות מיניות וההתמודדות איתם בקרב שוטרים, בקרב יומנאים, בקרב אנשים שבאים במגע עם ציבור?

<מירי היבנר: זה קשור יותר לאגף החקירות במודיעין.

עליזה לביא: אני מדברת על הכשרות.

עליזה לביא: בחקירות במודיעין – מה הקשר להכשרות?

<יעל אידלמן: אני אעשה הבחנה.

עליזה לביא: מי אחראי על הכשרות שוטרים?

<יעל אידלמן: בכל מה שקשור להטרדה מינית, ההסברה היא שלנו, אבל לא בהקשר להסברה של מה זה הטרדה מינית, מה העבירות, סעיפי החוק, הניואנסים הדקים – זו ההכשרה שלנו שאותה, שעכשיו כרגע אנחנו נכנסנו למודום של הכשרות בקורסים ואנחנו צריכים לעבור גם ביחידות השטח.

<יעל אידלמן: אנחנו כן כרגע פרסמנו לכל יחידות השטח, כדי לאסוף מרפרנטים, מכל המחוזות ומכל התחנות, כדי שהם יהיו השליחים שלנו.

<יעל אידלמן: אני מזכירה, זו יחידה של שני אנשים, אבל אנחנו אחראים על כל ההכשרה המקצועית שלהם.

<יעל אידלמן: אנחנו ניצור קבוצה של שוטרים מכל הארץ, כדי שהם יעבירו את ההכשרות הספציפיות לאותם מקומות שאנחנו ספציפית לא נוכל.

עליזה לביא: כמה זמן להערתך יעבור עד שרוב השוטרים שמגיעים למגע עם ציבור, יעברו הכשרה בנושא?

עליזה לביא: כמה זמן להערכתך?

<יעל אידלמן: אין לי, אני לא יכולה להגיד.

עליזה לביא: שנה, שנתיים?

עליזה לביא: כמה זמן?

<יעל אידלמן: יש 30,000 שוטרים במשטרת ישראל, אני לא יכולה להתחייב שתוך חצי שנה אנחנו מכשירים את כולם.

<יעל אידלמן: צריך להבין שגם אנחנו נכנסים למטרה הזאת בצורה מובנית בכל הקורסים.

<יעל אידלמן: אז כשאנחנו ניכנס בצורה סדירה לכל הקורסים של משטרת ישראל, החל משלב הגיוס וכלה בקורסים היותר בכירים, אז מה שיותר אנשים יקבלו.

<יעל אידלמן: יש מה שנקרא גם ממוני יחידות, ששם השוטרים עוברים חמישה ימי הכשרה.

<יעל אידלמן: גם לשם אנחנו נגיע, ואז אנחנו נחשפים לכמות המאד גדולה של שוטרים.

<יעל אידלמן: אני לא יכולה כרגע להתחייב בזמן.

<יעל אידלמן: אני רק אומרת שאנחנו עושים כרגע עבודת חריש, מה שגם קודם היו עושים בארגון.

<יעל אידלמן: אני לא רוצה שיישמע כאילו לא היה שום דבר.

<יעל אידלמן: היו גם הסברות, אבל לא היה גוף מרוכז אחד שלקח על עצמו את הטיפול בכל העניין הזה של מניעה והסברה של הטרדה מינית בארגון.

<יעל אידלמן: העניין של המעטפת למתלוננות מתוך המשטרה – אנחנו מטפלים במתלוננות לגבי הטרדה מינית של שוטרות מתוך המשטרה.

<יעל אידלמן: מתן המעטפת החיצונית הזאת זה משהו שהוא חדש, שגם קודם הוא היה.

<יעל אידלמן: יכנו לפנות לקצינת אמ"ן, אבל ברגע שהן פונות אלינו ואנחנו אלה שמפעילות את כל מערך אמ"ן, אנחנו עשינו יום עיון למערך אמ"ן, הסברנו גם להן מה זה הטרדה מינית.

<יעל אידלמן: זאת אומרת שגם מי שמטפל צריך לדעת במה הוא מטפל ומה התופעות ובמה לטפל.

<יעל אידלמן: אז לכן אני אומרת, אנחנו מתחילים ממש לעסוק בכל הרמות, אבל זה תהליך.

עליזה לביא: תודה.

עליזה לביא: אנחנו צריכים לסכם.

עליזה לביא: כן, בבקשה, משפט אחד.

<שולה קשת: במשפט אחד, מה שאני רוצה לומר זה שהכוונה פה היא שהדברים יילקחו לתשומת לב משטרת ישראל וההתנגדות פה, למה שנאמר, מצערת מבחינתי.

<שולה קשת: אני פונה לחברת הכנסת עליזה לביא, כמי שיושבת גם בראש הוועדה לקידום מעמד האישה, לקדם יחד איתנו את הצעת החוק נגד הטרדה מינית.

עליזה לביא: אני הייתי שמחה לראות את זה לפני הוועדה, אבל אני מבינה שזה לא הגיע אלי לפני הוועדה, אז נעבור הלאה.

עליזה לביא: לצערי זה לא הגיע אלי.

עליזה לביא: טוב, אנחנו סכם את הוועדה הזאת.

עליזה לביא: קודם כל אני רוצה להודות לשר על ההשתתפות שלו בוועדה ועל ההתייחסות שלו לנושאים והאמירות שנאמרו כאן.

עליזה לביא: בהחלט אני מוצאת אוזן קשובה, גם בקרב לשכת השר והשר, המנכ"ל וכל האנשים הטובים שנמצאים פה סביב השולחן.

עליזה לביא: אני יודעת שבשלבים מסוימים הגענו פה לטונים צורמים ולא זו הכוונה.

עליזה לביא: אנחנו כולנו רוצים לתקן עולם.

עליזה לביא: כולנו רוצים חברה מוגנת, וזה לא אנחנו ואתם ובטח לא במשמרת שלי – זה לא אני או אותם או חברי כנסת נגדכם, ממש לא כך.

עליזה לביא: תפקדינו להביא לבדיקה של המערכות.

עליזה לביא: אנחנו שומעים, אנחנו קשובים.

עליזה לביא: רואים פה את התלונות, בקשר רציף עם ארגוני השטח.

עליזה לביא: זה התפקיד שלנו, ובמשמרת שלי אני אומרת לכם שהנושאים הללו לא ירדו מסדר היום.

עליזה לביא: זו ישיבה שנייה שאנחנו עוסקים בה בנושא הזה, כדי לתקן עולם, כדי להביא למרחב ציבורי מוגן ובריא יותר ונכון יותר – לטובת כולנו.

עליזה לביא: זה לא אנחנו או אתם, זה כולנו חיים במרחב הציבורי.

עליזה לביא: אז הוועדה לקידום מעמד האישה ולשוויון מגדרי, רואה בחומרה רבה את מקרי האלימות שהופעלו נגד מפגינות פוליטיות.

עליזה לביא: אנחנו מבקשים לעקור את זה מהשורש, כולנו.

עליזה לביא: הוועדה תקיים סיור במשרדי מח"ש, כדי לעמוד מקרוב אחרי הפעילות, אחרי הנהלים, אחרי דרך העבודה מול תלונות, איפה הן עומדות, איפה הן נעצרות, ונלמד מקרוב את הדברים, שחלקם הגדול עדיין לא מוכר לנו.

עליזה לביא: הוועדה מבקשת מהשר לביטחון הפנים להכין נוהל, עד כמה שניתן לפרט את ההתייחסות ואת ההתנהגות במהלך הפגנות לשוטרים, ואנחנו היינו שמחים לקבל נוהל של מה מותר ומה אסור, כדי שנדע כולנו את הכללים שעומדים בהקשר הזה.

עליזה לביא: הוועדה תקיים סיור ביחידת הסייבר של המשטרה, כדי ללמוד גם על הפעילות שלכם וגם לראות עד כמה אנחנו, בעזרת הכלים הפרלמנטאריים שעומדים לרשותנו וחקיקה – יכולים לסייע, להקל, לשתף פעולה.

עליזה לביא: כי גם במקרה הזה, הטכנולוגיה מקדימה את המחוקק ואנחנו לעתים בדיליי בכל מה שקשור לכלים שאנחנו יכולים כמובן לאפשר לכם לעשות את העבודה טובה יותר, נכונה יותר, מתקדמת יותר.

עליזה לביא: לשמור שוב על כל מה שצריך לשמור.

עליזה לביא: אני מאחלת לכם הצלחה רבה במשימות שעומדות בפניכם.

עליזה לביא: אנחנו פה כדי לסייע ולעזור.

עליזה לביא: הרבה הצלחה ובשורות טובות לכולם.